title: Fast Food Nation

text: Elokuvan ensi-ilta oli 19. toukokuuta 2006 Cannesin elokuvajuhlilla. Kaupallinen ensi-ilta sillä oli 17. marraskuuta 2006. Avausviikonloppuna se tuotti 390 000 dollaria.


title: Fast Food Nation

text: Elokuvassa käytetään kuvitteellista lähestymistapaa, ei dokumentaarista, vaikka tarinan taustalla ovatkin tositapahtumat. Pääosissa ovat Greg Kinnear, Catalina Sandino Moreno, Ethan Hawke, Luis Guzman, Patricia Arquette, Kris Kristofferson, Lou Taylor Pucci, Ana Claudia Talancon, Esai Morales, Paul Dano, Wilmer Valderrama, Bruce Willis ja Avril Lavigne.


title: Fast Food Nation

text:
Elokuvan juoni keskittyy kertomaan pikaruokateollisuudesta kolmen näkökannan kautta. Mickey's -hampurilaisketjun varapuheenjohtaja Don Anderson (Greg Kinnear), on ketjun uuden menestystuotteen, Big One luoja ja hän saapuu tutkimaan huolestuttavan tiedon todenperäisyyttä, nimittäin yhtiön tuotteista on löydetty lehmänpaskaa, ja se tieto ei edistäisi markkinointia. Mickey'sin työntekijä Amber (Ashley Johnson) puolestaan herää elämänsä realiteetteihin, samalla kun laittomat maahanmuuttajat saapuvat coloradolaiseen pikkukylään unelmiensa perässä ja he pääsevätkin töihin hampurilaispihvejä valmistavaan tehtaaseen.
Elokuva sai vaihtelevaa palautetta kriitikoilta Yhdysvalloissa. "The New York Timesin" toimittaja Manohla Dargis sanoi Fast Food Nationin olevan ""tärkein amerikkalaisen ohjaajan tekemä poliittinen elokuva sitten Michael Mooren Fahrenheit 9/11:n.""


title: Fast Food Nation

text: Toisaalta, JoBlon Berge Garabedian sanoi, että ""mikään elokuvan tarinoista ei ole kiinnostava (paitsi yksi), tarinoiden yhteyden puute on hämmästyttävän huono. Koko elokuva vaikutti peruskoulun oppitunnilta"".


title: Killer Queen

text: Killer Queen on englantilaisen rockyhtye Queenin kappale, joka ilmestyi singlenä loppuvuodesta 1974. Se nousi Britannian listan kakkossijalle ja oli yhtyeen läpimurtokappale. Laulaja Freddie Mercuryn kirjoittama kappale on albumilla "Sheer Heart Attack", kuten myös "Flick of the Wrist", joka on singlen B-puolella. Vaikuttimistaan kappaleen syntyyn Mercury on maininnut The Beatlesin alkupään tuotannon, The Beach Boysin ja sanoitusten osalta Noel Cowardin.


title: Killer Queen

text: Queen-musikaalissa "We Will Rock You" Killer Queen on yksi tarinan päähenkilöistä ja myös esittää nimikappaleensa.


title: Killer Queen

text: Sen sijaan, että olisi käyttänyt flyygeliä, kuten Mercuryllä oli tapana, hän äänitti kappaleen tavallisella pianolla antaakseen sille vaudevillenomaisen soinnin.


title: Roy Thomas Baker

text: Roy Thomas Baker (s. 10. marraskuuta 1946 Lontoo) on englantilainen musiikkituottaja, joka on ollut mukana tuottamassa suurta määrää suosittuja pop- ja rock-levyjä 1970-luvulta saakka.


title: Roy Thomas Baker

text: Albumeja, joiden osatuottajana Baker on toiminut:


title: Laukaansuu

text: Laukaansuu () on taajama ja kunta Leningradin alueen Jaaman piirissä Venäjällä. Taajama sijaitsee Laukaanjoen alajuoksulla, lähellä Suomenlahtea. Sen osia ovat Lenryba (ven. Ленрыба), Lesnoi (Лесной), Ostrov (Остров) ja Sudoverf (Судоверфь). Kaikkiaan taajamassa on noin 2 400 asukasta.


title: Laukaansuu

text: Laukaansuusta on rautatieyhteys Kattilan kautta Pietariin ja Veimariin. Kalanjalostusteollisuus on alueen merkittävä työllistäjä.


title: Laukaansuu

text: Laukaansuun kunta käsittää Laukaanjoen alajuoksun lisäksi sen länsipuolella sijaitsevan Kurkolanniemen. Kuntaan kuuluvat kylät: Hakaja, Joenperä, Kaipaala, Kiiskala, Kirjamo, Konnu, Luutsa, Pärspää, Rajo (Межники, "Mežniki") ja Vipiä sekä Kurkulan, Preobraženkan (Преображенка) ja Laukaansuun aseman asutukset. Yhteensä kunnassa on noin 2 900 asukasta.


title: Laukaansuu

text: Varsinainen Laukaansuun kylä, Ostrov, mainitaan ensimmäisen kerran Novgorodin Vatjan viidenneksen verokirjassa vuonna 1499/1500. Kunta on inkerinsuomalaisten, inkerikkojen ja vatjalaisten perinteistä asuinaluetta. Nykyään venäläisiä on 81 % väestöstä. Suomalaisia asuu Hakajan, Kiiskalan, Kirjamon, Konnun ja Vipiän kylissä sekä Laukaansuun taajamassa. Vipiän kylässä pidetään inkerinsuomalaiset kyläjuhlat elokuussa. Inkerikkoja on Pärspäässä, ja Joenperän ja Luutsan kylissä puhutaan vielä inkeroisvaikutteista vatjan kieltä.


title: Laukaansuu

text: Kunnassa sijaitsee Kurkolanniemen rauhoitusalue. Joenperässä on ortodoksinen kirkko ja Konnun kylässä luterilainen rukoushuone. Suurin osa alueesta on rajavyöhykettä, jolle pääsyyn tarvitaan lupa.


title: Laukaansuu

text: Kunnan päämies on Eino Säkki, kuntahallinnon päämies Vladimir Zjabkin.


title: Laukaansuu

text: Laukaansuun satama on yksi Venäjän tärkeimpiä satamia. Laukaansuun satamassa työskentelee nykyään noin 2 500 henkeä. Vuoteen 2015 mennessä työntekijämäärän odotetaan kasvavan 10 000:een. Työntekijöitä varten sataman tytäryhtiö OAO Portžilstroi rakentaa uuden kaupungin Laukaansuun taajaman ja Joenperän kylän alueelle. Suunnitelmien mukaan kaupungin asukasluku on 12 500 henkeä vuonna 2010 ja 34 500 vuonna 2025. Alkuperäisväestön odotetaan tuolloin muodostavan vain 7 % kaupungin asukasmäärästä. Laukaansuun kunnanvaltuusto hyväksyi uuden kaupungin yleissuunnitelman marraskuussa 2007.


title: Mark Greenway

text: Mark "Barney" Greenway (s. 13. heinäkuuta 1969 Ketteringissä) on brittiläinen grindcore/death metal -vokalisti, joka on toiminut bändeissä kuten Napalm Death, Extreme Noise Terror ja Benediction.


title: Mark Greenway

text: Hänet tunnetaan parhaiten matalista death metal -örinöistä sekä aktiivisesta lavaperformanssista. Hänen vokalisointinsa esikuvana on Kam Lee, Mantas-nimisen yhtyeen vokalisti. Mantasista tuli myöhemmin Death.


title: Mark Greenway

text: Greenwayn tiedetään myös olevan PETAn kannattaja ja hän on ollut kasvissyöjä 14-vuotiaasta asti. Hän on useaan otteeseen niin sanoituksissa kuin haastatteluissakin ilmaissut uskonnonvastaisia, anti-konservatiivisia ja anti-fasistisia mielipiteitä sekä sanonut kannattavansa demokratiaa.


title: Alexander von Humboldt

text: Vapaaherra Friedrich Wilhelm Heinrich Alexander von Humboldt (14. syyskuuta 1769 Berliini – 6. toukokuuta 1859 Berliini) oli preussilainen luonnontieteilijä ja tutkimusmatkailija. Hän oli preussilaisen ministeri, filosofi ja kielitieteilijä Wilhelm von Humboldtin nuorempi veli. Humboldtin teos kasvimaantieteestä oli eliömaantieteen perusteoksia.


title: Alexander von Humboldt

text: Humboldtin isä oli Alexander Georg von Humboldt, joka oli majuri Preussin armeijassa ja kuului huomattavaan pommerilaiseen sukuun. Alexander von Humboldt avioitui 1766 Maria Elizabeth von Colombin kanssa. Colomb oli paroni von Holweden leski. Perheeseen syntyi kaksi poikaa, joista toinen oli Alexander.


title: Alexander von Humboldt

text: Humboldt opiskeli Frankfurtin ja Göttingenin yliopistoissa sekä Freibergin kaivosakatemiassa. Hänen ajatuksiinsa vaikutti suuresti geologi Abraham Gottlob Werner. Nuorena hän työskenteli Preussin kaivoshuollossa. 1790 hän vieraili Pariisissa Georg Forsterin kanssa. Vuodesta 1796 alkaen hän oli taloudellisesti riippumaton tutkija. Hän jatkoi opintojaan Jenassa ja tapasi muun muassa Goethen ja Schillerin.


title: Alexander von Humboldt

text: Humboldt oli nykyaikaisen maantieteen uranuurtajia. Hän tutki myös maamagnetismia, meteorologiaa, klimatologiaa ja geologiaa.


title: Alexander von Humboldt

text: Humboldt matkusteli vuosina 1799–1804 Latinalaisessa Amerikassa yhdessä kasvitieteilijä Aimé Bonplandin kanssa ja tutki sekä kuvaili aluetta ensimmäisenä tieteellisestä näkökulmasta. Hän kirjoitti matkaa käsittelevät kuvauksensa valtavaksi kirjasarjaksi 21 vuoden aikana. Hän oli ensimmäisiä, joka ehdotti, että Atlanttia reunustavat maa-alueet ovat aikoinaan olleet yhdessä, etenkin Etelä-Amerikka ja Afrikka. Myöhemmin hän pyrki viisiosaisessa teoksessaan "Kosmos" yhdistämään eri tiedonaloja. Humboldt oli yhteistyössä muiden tieteilijöiden kanssa, kuten Joseph-Louis Gay-Lussac, Justus von Liebig, Louis Agassiz ja Matthew Fontaine Maury.


title: Alexander von Humboldt

text: Humboldt nimesi useita lintulajeja, muun muassa kolumbiankaklattajan ("Ortalis garrula") ja rasvakehrääjän ("Steatornis caripensis"). Hänen kunniakseen on nimetty ainakin perunpingviini ("Spheniscus humboldti").


title: Alexander von Humboldt

text: Humboldt ei mennyt naimisiin, eikä hänellä tiettävästi ollut lapsia. Koska hän tuhosi kaiken kirjeenvaihtonsa, ei ole varmaa dokumentointia hänen sukupuolisesta suuntautumisestaan, mutta aikalaisten mukaan hän oli homoseksuaali. Hänellä tiedetään olleen vain kaksi rakkaussuhdetta naisen kanssa, ohjaajansa Marcus Herzin vaimoon ja Pauline Wieseliin vuonna 1808 Pariisissa.


title: Viktorija Stjopina

text: Viktorija Ivanivna Stjopina () (s. 21. helmikuuta 1976 Zaporižžja) on ukrainalainen korkeushyppääjä.


title: Viktorija Stjopina

text: Stjopina sijoittui kuudenneksi Lissabonin alle 20-vuotiaiden MM-kilpailuissa 1994. Hän jäi Barcelonan sisäratojen MM-kilpailuissa 1995 karsinnassa ilman tulosta. Vuonna 1996 hän voitti Ukrainan-mestaruuden, mutta karsiutui loppukilpailusta Atlantan olympialaisissa. Budapestin EM-kilpailuissa 1998 hän oli seitsemäs. Sevillan MM-kisoissa 1999 hän sijoittui korkeushypyssä seitsemänneksi tuloksella 196 cm. Hän voitti samana vuonna lisäksi Ukrainan-mestaruuden. Vuonna 2003 hän voitti Euroopan cupin ykkösliigan. Pariisin MM-kisoissa 2003 hän hyppäsi yhdeksänneksi. Seuraavana vuonna hän oli kolmas Euroopan sisäratojen cupissa, kahdeksas Budapestin sisäratojen MM-kisoissa ja voitti Ukrainan mestaruuden sekä sisä- että ulkoradoilla. Ateenan olympialaisissa hän voitti olympiapronssia ennätystuloksellaan 202 cm. Kauden lopussa hän oli toinen . Vuonna 2005 hän voitti Ukrainan sisäratojen mestaruuden. Myöhemmin samana vuonna hän oli seitsemäs Helsingin MM-kisoissa ja viides . Moskovan sisäratojen MM-kisoissa 2006 hän oli seitsemäs. Hän voitti 2008 Ukrainan-mestaruuden, oli toinen Euroopan cupissa ja sijoittui 12:nneksi Pekingin olympialaisissa. Hän voitti Ukrainan ulkoratamestaruuden 2009 ja 2010 sekä sijoittui Barcelonan EM-kilpailuissa 2010 kuudenneksi. Vuonna 2011 hän oli toinen Euroopan joukkuemestaruuskilpailuissa, mutta karsiutui Daegun MM-kilpailuissa. Vuonna 2012 hän voitti Ukrainan hallimestaruuden ja karsiutui loppukilpailusta Lontoon olympialaisissa.


title: Sailor (vuoden 1991 albumi)

text: Sailor on Sailor-yhtyeen studioäänite, joka julkaistiin huhtikuussa 1991. Alkuperäisjäsenten edellisestä yhteisestä albumista "Hideawaysta" oli kulunut jo 13 vuotta. Uudelta levyltä julkaistu single "La Cumbia" oli Belgiassa parhaimmillaan kuudentena ja Alankomaissa TOP 40:ssä 9 viikkoa ja parhaimmillaan se oli myös kuudes. Saksassa TOP 40:ssä kyseinen single oli #25. Myös single "The Secretary" oli Saksassa parhaimmillaan seitsemäs. Levy-yhtiönä oli Saksalainen BMG, joka halusi ehdottomasti hitit "Girls, Girls, Girls" ja "A Glass of Champagne" levylle nykypäivän versioina.Single "Cumbia" on ensimmäinen versio "La Cumbia" -kappaleesta, vaikkakin ne musiikillisesti eroavat huomattavasti toisistaan. Julkaistu c-kasettina, LP-levynä ja CD-levynä (RCA MC/LP/PD 74996). Vuonna 1994 julkaistu kokoelma-cd "Hits & Higlights" sisältää kaikki "Sailor"-albumin kappaleet, sekä kappaleet "Precious Form", "Street Lamp", "It Takes 2 to Tango", "Latino Lover", "Marinero" ja "Mambo Loco" vuoden 1992 "Street Lamp"-levyltä.


title: Anna Rogowska

text: Anna Rogowska (s. 21. toukokuuta 1981 Gdynia) on puolalainen seiväshyppääjä ja seiväshypyn maailmanmestari.


title: Anna Rogowska

text: Rogowska kilpaili 2002 Wienin sisäratojen EM-kisoissa, mutta karsiutui tuloksella 420. Myöhemmin samana vuonna hän oli Münchenin EM-kisoissa seitsemäs hypättyään 430. Hän voitti Puolan alle 23-vuotiaiden mestaruuden 2002 ja 2003. Hän sijoittui Birminghamin sisäratojen MM-kisoissa 2003 kuudenneksi tuloksella 435. Myöhemmin samana vuonna hän sai pronssia alle 23-vuotiaiden EM-kilpailuissa hypättyään 435. Pariisin ulkoratojen MM-kisoissa hän hyppäsi seitsemänneksi tuloksella 445. Vuonna 2004 Rogowska sijoittui seitsemänneksi Budapestin sisäratojen MM-kisoissa ja voitti olympiapronssia Ateenan olympialaisissa tuloksella 470. Kauden lopussa hän oli kolmas.


title: Anna Rogowska

text: Rogowska voitti 2005 sisäratojen EM-hopeaa Madridissa hypättyään 475. Hän voitti samana vuonna Euroopan cupin sekä sijoittui kuudenneksi Helsingin MM-kisoissa ja seitsemänneksi . Seuraavana vuonna hän voitti hopeaa Moskovan sisäratojen MM-kisoissa. 2007 hän voitti sisäratojen Puolan-mestaruuden ja EM-pronssia tuloksella 466 sekä sijoittui kahdeksanneksi Osakan MM-kilpailuissa. Valencian sisäratojen MM-kilpailuissa 2008 hän oli kuudes, Euroopan cupissa toinen ja Pekingin olympialaisissa kymmenes.


title: Anna Rogowska

text: Rogowska voitti Berliinissä 2009 maailmanmestaruuden tuloksella 475, kun ennakkosuosikki Jelena Isinbajeva jäi ilman tulosta. Hän voitti samana vuonna ensimmäisen ulkoratojen Puolan-mestaruutensa aikuisten sarjassa. hän oli neljäs. Dohan sisäratojen MM-kilpailuissa 2010 hän sai pronssia tuloksella 470. Hän voitti myös Puolan hallimestaruuden ja oli kolmas Euroopan joukkuemestaruuskilpailussa. Hän voitti sisäratojen Euroopan-mestaruuden Pariisissa 2011 kaikkien aikojen kolmanneksi parhaalla tuloksella 485. Hän voitti samana vuonna Puolan hallimestaruuden ja Euroopan joukkuemestaruuskilpailut. Daegun MM-kilpailuissa 2011 hän sijoittui kymmenenneksi.


title: Anna Rogowska

text: Rogowska voitti Puolan hallimestaruuden 2012, mutta jäi Lontoon olympialaisten loppukilpailussa ilman tulosta. Göteborgin sisäratojen EM-kilpailuissa 2013 hän sai hopeaa tuloksella 467.


title: Vähäjoki (Turku)

text: Vähäjoki (yläjuoksulla nimenä myös Paattistenjoki) on joki Turussa. Joki saa alkunsa Turun Paattisista ja laskee Aurajokeen Maarian kirkon luona. Joki virtaa alajuoksullaan Maarian kaupunginosassa, ja sen varrelle on padottu vedenottoa varten 74 hehtaarin Maarian allas, joka on myös Aurajoen vesistöalueen toiseksi suurin järvi.


title: Vähäjoki (Turku)

text: Vähäjoen valuma-alueen pinta-ala 105,86 km². Joen vedenlaatu on pääosin samanlainen kuin Aurajoen ja vedenlaatua tutkitaan säännöllisin väliajoin. Joen vedenlaatu on viime vuosina ollut pääosin tyydyttävää tai välttävää. Vähäjoen sivu-uomia ovat Topinoja ja Piipanoja.


title: Vähäjoki (Turku)

text: Koroistenniemen muinainen linnake ja piispanistuin rakennettiin juuri Aurajoen ja Vähäjoen risteyskohtaan. Nykyisin paikalla on raunioita sekä valkoinen risti muistomerkkinä paikalla sijainneesta kirkosta.


title: Lastensairaala

text: Lastensairaala on sairaala, joka keskittyy hoitamaan kasvuikäisiä. Erilliset lastensairaalat yleistyivät 1900-luvulla, kun lasten sairaanhoito erikoistui omaksi lääketieteen haarakseen. Tyypillisesti lastensairaalassa kiinnitetään enemmän huomiota potilaiden psykososiaaliseen puoleen: vanhempien vierailuja helpotetaan ja pitkäaikaispotilaat voivat saada kouluopetusta.


title: Lastensairaala

text: Suomen ensimmäinen lastensairaala, nykyinen Lastenklinikka, perustettiin Helsinkiin vuonna 1893. Se hoitaa potilaita keskosista 16-vuotiaisiin, joskus 18-vuotiaisiin, asti. 1900-luvun alkupuolella lastensairaaloita perustettiin muihin suuriin kaupunkeihin, muun muassa Tampereelle. Tietyt hoidot, kuten syöpäpotilaiden kantasolusiirrot ja vaativa lasten sydänkirurgia, on kuitenkin keskitetty koko maassa Helsingin Lastenklinikalle.


title: Lastensairaala

text: Uutta Lastensairaalaa jo vanhentuneeksi käyneen Lastenklinikan tilalle alettiin rakentaa 26. elokuuta 2014 Helsingin Meilahteen, ja sen pitäisi valmistua syksyllä 2018. Lastensairaalan 160 miljoonan rakennuskustannuksista 30 miljoonaa euroa on kerätty lahjoituksin.


title: Turun tuomiokapituli

text: Turun tuomiokapituli on Turkuun vuonna 1276 perustettu tuomiokapituli. Turun tuomiokapitulin tehtävänä on hoitaa Turun arkkihiippakunnan hallintoa ja toimintaa.


title: Turun tuomiokapituli

text: Tuomiokapitulin jäseninä ovat pysyvästi Turun arkkipiispa sekä Turun hiippakunnan piispa. Lisäksi tuomiokapituliin kuuluu tuomiorovasti, lakimiesasessori ja hiippakuntadekaani. Pappisasessorit valitaan kerrallaan kolmeksi vuodeksi. Lisäksi hiippakuntavaltuusto valitsee toimikaudekseen maallikkojäsenen tuomiokapituliin. Hiippakuntavaltuuston puheenjohtajalla on tuomiokapitulin istunnoissa puhe- ja läsnäolo-oikeus.


title: Turun tuomiokapituli

text: Turun tuomiokapitulin istunnoissa piispa toimii puheenjohtajana silloin, kun asia koskee kummankin piispan vastuualueita ja silloin, kun on kysymys hänen ensisijaisen vastuualueensa 70 seurakunnasta. Arkkipiispan puheenjohdolla käsitellään hänen vastuualueensa 19 seurakuntaa koskevat asiat. Varapuheenjohtajana toimii tuomiorovasti.


title: Turun tuomiokapituli

text: Turun arkkihiippakunnan tuomiokapituli on vanhin Suomessa edelleen toimiva virasto. 1400- ja 1500-luvuilla toimineen tuolloin Suomen ylimmän oikeusasteen Turun maaoikeuden jäsenistöön tuli kuulua Turun tuomiokapitulin edustaja.


title: Tor Jungman

text: Tor Jungman (s. 1952) on suomalainen urheilu- ja terveysvaikuttaja.


title: Tor Jungman

text: Suomen Sydänliiton pääsihteeri, sosiaalineuvos Tor Jungman on koulutukseltaan liikuntatieteiden maisteri (Jyväskylän yliopisto 1976). Lisäksi hän on muun muassa suorittanut Liikuntahallinnon tutkinnon (LHT, Suomen urheiluopisto), Urheiluopistohallinnon tutkinnon sekä Sosiaali- ja terveysjohtamisen PD-tutkinnon (Tampereen yliopisto).


title: Tor Jungman

text: Jungmannin työura on vahvasti suomalaisessa ja myös kansainvälisessä järjestötyössä. Hän aloitti Suomen Valtakunnan Urheiluliiton (SVUL) tutkimussihteerinä 1975. Saman järjestön suunnittelupäällikkö ja johtoryhmän jäsen hänestä tehtiin 1979 ja Urheiluosaston päällikkö 1981. Suomen jääkiekkoliiton toimitusjohtajana Jungman toimi 1984–86, mistä tehtävästä hän siirtyi Vuokatin urheiluopiston apulaisrehtoriksi 1986 ja vuonna 1990 rehtoriksi. Suomen Sydänliiton toiminnanjohtajaksi (nyk. pääsihteeri) Jungman valittiin 1998.


title: Tor Jungman

text: Jungman on ollut muun muassa Valtion liikuntatieteellisen toimikunnan ja -neuvoston jäsen, Liikuntatieteellisen Seuran työvaliokunnan ja hallituksen jäsen, Suomen Olympiakomitena valmennusvaliokunnan jäsen,Suomen kuntourheiluliiton hallituksen jäsen, Jääkiekon SM-liigan hallituksen jäsen, SVUL:n Kainuun piirin varapuheenjohtaja, Pohjois-Suomen liikunnan sekä Kainuun liikunnan hallituksen jäsen,Urheiluopistojen yhdistyksen puheenjohtaja, KKI-projektin johtoryhmän jäsen, Sosiaali- ja terveysjärjestöjen yhteistyöyhdistyksen YTY:n hallituksen jäsen, Terveyden edistämisen keskuksen hallituksen jäsen,Sosiaali- ja terveysturvan keskusliiton hallituksen varapuheenjohtaja, Raha-automaattiyhdistyksen hallituksen varapuheenjohtaja, Suomen Kansanterveysyhdistyksen hallituksen varapuheenjohtaja ja puheenjohtaja. Kansainvälisiä tehtäviä on ollut muun muassa Interskin hallituksessa, Skiing at schools and universities hallituksessa ja European Heart Networkin hallituksessa.


title: Tor Jungman

text: Jungman on edelleen muun muassa SOSTE Suomen sosiaali- ja terveys ry:n hallituksen puheenjohtaja, Sydäntutkimussäätiön ja Sydänsäätiön hallituksen jäsen,Terveyden ja hyvinvoinnin laitoksen sydän- ja verisuonisairauksien ja diabeteksen asiantuntijaryhmän jäsen, Kansanterveyden neuvottelukunnan jäsen,KASTE II:n valtakunnallisen ohjausryhmän jäsen, Suomen Kansanterveysyhdistyksen hallituksen puheenjohtaja ja Kuntoutussäätiön hallituksen jäsen.


title: Råneå

text: Råneå (suomeksi "Rauna", joskus "Rooneo") on taajama, seurakunta ja entinen kunta Norrbottenin läänissä Pohjois-Ruotsissa. Nykyisin nämä kuuluvat Luulajan kuntaan, mutta osa aiemmasta Råneån seurakunnasta kuuluu Bodenin kuntaan.


title: Råneå

text: Råneån taajamassa on nykyään 1 912 asukasta. Taajama sijaitsee Perämeren rannalla Raunajoen (ruots. "Råne älv") suistossa. Taajaman asukasluku on ollut suurimmillaan noin 2 400 henkeä vuonna 1980. Taajamassa sijaitsivat aikaisemmin saha ja kenkätehdas.


title: Råneå

text: Råneån seurakunta muodostettiin vuonna 1642 erottamalla se Luulajan seurakunnasta. Vuosina 1927–1962 seurakunta oli jaettuna "Råneå nedre" ja "Råneå övre" -nimisiin kirkonkirjapiireihin (ruots. "kyrkobokföringsdistrikt"). Kirkonkirjapiireistä luovuttiin vuonna 1962, kun Råneå övre erosi omaksi Gunnarsbynin seurakunnaksi.


title: Råneå

text: Råneån kirkko on vihitty käyttöön vuonna 1857 ja Gunnarsbynin seurakunnan kirkko vuonna 1928. Vuoden 2011 lopussa Råneån seurakunnan asukasluku oli 4 030 henkeä ja Gunnarsbynin 667 henkeä.


title: Råneå

text: Råneån pitäjä perustettiin vuonna 1642 erottamalla se Luulajan pitäjästä. Vuoden 1862 kuntauudistuksessa kirkolliset asiat siirrettiin Råneån seurakunnalle ja maalliset asiat Råneån maalaiskunnalle. Vuonna 1969 kunta jaettiin, kun Gunnarsbynin seurakuntaa vastannut alue liitettiin nykyiseen Bodenin kuntaan ja jäljelle jääneen Råneån alue nykyiseen Luulajan kuntaan. Råneån kunnan pinta-ala oli 2 173,50 neliökilometriä, josta maa-alueita oli 2 022,40 neliökilometriä. Vuonna 2000 entisen kunnan alueella asui 5 152 asukasta. Råneån ja Gunnarsbynin väkilukujen perusteella asukkaita oli 4 697 henkeä vuonna 2011.


title: Råneå

text: Gunnarsbynin alueen lisäksi kuntaan kuuluivat taajaman ympärillä sijainneet kylät:


title: LOA

text: LOA () on yleisesti käytetty termi tarkoittamaan laivan tai veneen rungon enimmäispituutta.


title: LOA

text: Toinen käytetyistä pituuden mitoista on LWL () eli rungon vesilinjan pituus. Usein LWL on käytännöllisempi mitta kuin LOA – esimerkiksi arvioitaessa aluksen suorituskykyä.


title: New Yorkin kaupungintalo

text: New Yorkin kaupungintalo () on rakennus New Yorkissa, Yhdysvalloissa. Rakennuksessa sijaitsee New Yorkin kaupunginvaltuusto ja pormestarin toimisto. Se on Yhdysvaltain vanhin kaupungintalo, jossa yhä edelleen toimii sen alkuperäiset hallinnolliset elimet.


title: New Yorkin kaupungintalo

text: Kaupungintalo rakennettiin vuosina 1803–1812. Sen suunnittelivat arkkitehdit John McComb Junior ja Joseph Francois Mangin, joiden ehdotus oli voittanut rakennuksesta vuonna 1802 järjestetyn arkkitehtikilpailun. Arkkitehdit joutuivat kuitenkin muuttamaan ehdotustaan kustannusten aisoissa pitämiseksi. Arkkitehdit muun muassa pienensivät rakennuksen kokoa. Lisäksi vastoin alkuperäistä suunnitelmaa ainoastaan rakennuksen etujulkisivu verhoiltiin Massachusettsin marmorilla, kun takaosan verhoilumateriaalina käytettiin ruskeaa hiekkakiveä. Vuosina 1954–1956 julkisivut uudelleenverhoiltiin Alabaman kalkkikivellä.


title: New Yorkin kaupungintalo

text: 15. lokakuuta vuonna 1966 kaupungintalo lisättiin Yhdysvaltain historiallisten kohteiden kansallisrekisteriin ("National Register of Historic Places", NRHP).


title: Natalie Babbitt

text: Natalie Babbitt (18. heinäkuuta 1932 Dayton, Ohio – 31. lokakuuta 2016 Hamden, Connecticut) oli yhdysvaltalainen lastenkirjojen kirjoittaja ja kuvittaja. Hänen tunnetuimpiin teoksiinsa kuuluu "Tuck Everlasting" (1975), josta on tehty kaksi elokuvaa.


title: Natalie Babbitt

text: Hän asui Rhode Islandissa, ja hänellä oli mies Samuel Fisher Babbitt, kolme lasta ja kolme lastenlasta. Ensimmäisen kirjansa "The Forty-ninth Magician" hän teki vuonna 1966 yhdessä aviomiehensä kanssa niin että mies kirjoitti tekstit ja Natalie Babbit piirsi kuvat. Myöhempiin kirjoihinsa hän myös kirjoitti tekstin.


title: J. R. Bailey

text: James Ralph Bailey (1932–1980) oli yhdysvaltalainen rhythm and blues -musiikin laulaja-lauluntekijä. Hän toimi vuosina 1956–1972 The Cadillacs -yhtyeen jäsenenä ja aloitti vuonna 1968 soolouran. Hän sai omissa nimissään vuosien 1968–1975 välisenä aikana viisi R&B-hittisingleä, joista suurin menestys oli "After Hours" (#29, 1973). Hän toimi lisäksi lauluntekijänä muille esittäjille; hänen käsialaansa ovat muiden muassa hitit "Everybody Plays the Fool" (The Main Ingredient) ja "Love, Love, Love" (Donny Hathaway).


title: Sonic Syndicate

text: Sonic Syndicate on Falkenbergistä tuleva ruotsalainen modernia metallia ja metalcorea soittava yhtye. Bändi perustuu kahden veljen Rogerin ja Richardin sekä heidän serkkunsa Robinin ympärille. Ennen levytyssopimusta bändi toimi nimellä Fallen Angels. Bändin vaikuttajina ovat olleet ruotsalaiset In Flames ja Soilwork. Sonic Syndicate voitti vuonna 2005 Nuclear Blastin järjestämän bändikilpailun, jonka palkintona oli levytyssopimus kyseiseen levy-yhtiöön.


title: Sonic Syndicate

text: Ennen Sonic Syndicatea veljekset, Richard ja Roger, ja heidän serkkunsa Robin Sjunnesson soittivat heavy metal -yhtye Tunes of Silencessa, joka perustettiin 2000. Vuonna 2002 veljekset lopulta päättivät erota bändistä keskittyäkseen muihin erilaisiin musiikin puoliin. Tämä johti Fallen Angelsin perustamiseen yhdessä Andreas Mårtenssonin, Magnus Svenssonin ja Kristoffer Backlundin kanssa vuonna 2002. He nauhoittivat kolme demoalbumia, Fall From Heaven, Black Lotus, ja Extinction ennen kuin tekivät sopimuksen Pivotal Rockordingsin kanssa 2005. Basisti Karin Axelsson korvasi Svenssonin 2004 ennen kuin bändi muutti nimensä Sonic Syndicateksi ja julkaisi debyyttialbuminsa, Eden Firen.


title: Sonic Syndicate

text: Bändi oli kiertueilla laajasti läpi Ruotsin tukeakseen Eden Fireä. Vuoden 2006 alussa, kiertueen aikana, rumpali Kristoffer Bäcklund jätti bändin, hänet korvattiin John Bengtssonilla. 2006 myös bändin kosketinsoittaja lopetti, ja toinen laulaja liittyi bändiin, Roland Johansson. Bändi suoritti kiertueen loppuun ja alkoi tehdä uutta materiaalia maaliskuussa.


title: Sonic Syndicate

text: Kesällä 2006, bändi otti osaa Nuclear Blastin pitämään kisaan. He lähettivät kisaan Sonic Syndicate -nimisen demon, joka sisälsi alkutuotannon versioita kappaleista "Psychic Suicide", "None" (nykyään "Blue Eyed Fiend") ja "Callous". Yli 1500:sta osanottajasta Sonic Syndicate sijoittui kolmen parhaan joukkoon ja heille tarjottiin levytyssopimusta. Marraskuussa 2006 he astuivat sisään Black Lounge Studiohon ja äänittivät seuraavan albuminsa. Uusi albumi oli nimeltään Only Inhuman ja se julkaistiin toukokuussa 2007. Singlestä, Denied, tehtiin musiikkivideo.


title: Sonic Syndicate

text: Vuonna 2008 bändi alkoi äänittää kolmatta albumiansa Black Lounge Studiossa. Toukokuussa 2008, Sonic Syndicate palasi Pohjois-Amerikkaan lämmittelijänä Nightwishille. Love and Other Disasters julkaistiin syyskuussa 2008. Ensimmäinen singlestä, "Jack of Diamondsista", tehtiin musiikkivideo. Pian ensimmäisen singlen jälkeen tuli seuraava, "My Escape", josta tehtiin musiikkivideo kuin myös seuraavista singleistä "Power Shift" ja "Contradiction".


title: Sonic Syndicate

text: 30. maaliskuuta Roland Johanssonin eroaminen vahvistettiin henkilökohtaisista syistä. Haku korvaajalle käynnistyi heti Rolandin pysyessä bändissä elokuuhun asti. Roland kertoi haastattelussa syyksi eroamisellensa ahdistuneisuuden, jota hän tunsi bändin kiertue-elämästä ja vähäisestä ajasta rakkaittensa kanssa. Hän kertoi myös, että hän ja In Flamesin Jesper Strömblad työstävät parhaillaan nimeämätöntä projektia. Ja alkavat äänittää albumia vuoden 2010 alussa. Hän kertoi myös soittavansa taas vanhassa bändissään, Dodgessa.


title: Sonic Syndicate

text: Sonic Syndicate ilmoitti elokuussa 2009, että brittiläinen laulaja Nathan James Biggs korvaa Roland Johanssonin. Bändi julkaisin syyskuussa 2009 EP:n nimeltä Rebellion, joka sisälti kaksi uutta kappaletta, joissa Nathan lauloi. He kertoivat myös, että seuraava studioalbumi julkaistaan maaliskuussa 2010. 25. syyskuuta Sonic Syndicate julkaisi singlen nimeltä "Burn This City" ja aloitti musiikkivideon kuvaamisen kappaleelle syyskuussa.


title: Sonic Syndicate

text:
26. päivä lokakuuta 2010 bändin jäsenet ilmoittivat, että bändin murinalaulaja, Richard Sjunnesson eroaa bändistä. Muodollisesti asia on kirjoitettu bändin sivuille näin:
""Today we're sorry to announce that Richard Sjunnesson will not be traveling with Sonic Syndicate on their upcoming tour and the band have issued this statement:"


title: Sonic Syndicate

text: ""Hello to all our fans! We can't wait to see you all on the We Rule the World tour! However we're sorry to announce that Richard will not be completing the remaining dates with us. He is taking a break for family and personal reasons."


title: Sonic Syndicate

text: "Have no fear! We are still coming to rule the night and burn your city! In fact we are already working on the future and booking more shows! Standing in on harsh vocals will be our long time friend Christoffer Andersson, he's well rehearsed, more than qualified and ready to kick ass with us every night!""


title: Sonic Syndicate

text: - Nathan, Roger, Robin, Karin and John"


title: Sonic Syndicate

text:
Todellisuudessa Richard olisi halunnut jatkaa raskaamman musiikin tekemistä, jossa tämän veli, Roger oli samassa veneessä. Mutta ainoastaan Richard erosi bändistä.
Vuoden 2010 albumin "We Rule The Night" miksausvaiheessa bändin jäsenet eivät olleet paikalla, ja levy-yhtiö vaimensi huomattavasti Richardin lauluääntä, ja poisti useista kohdista tämän. Jatkuvan kuoppaamisen jälkeen Richard erosi bändistä ja perusti veljensä, Rogerin, ja entisen Sonic Syndicaten jäsenen, Roland Johanssonin, kanssa The Unguidedin .
"Freeman" on julkaisematon kappale Sonic Syndicatelta, joka on albumin "Love and Other Disaster" niin sanottu 14. biisi.
Kappaletta ei ole julkaistu, koska ideana oli, että fanit saavat vielä kuulla "yllätyksenä" viimeisen kappaleen Roland Johanssonin kanssa, sitten kun tämä kappale julkaistaisiin heidän tulevalla levyllään. Kappale on jo levinnyt Internetiin, esimerkiksi YouTube-videopalveluun.


title: Sabin Bălașa

text: Sabin Bălașa (17. kesäkuuta 1932 Dobriceni – 1. huhtikuuta 2008 Bukarest) oli romanialainen nykytaidemaalari. Hänen tunnetuimpiin töihinsä kuuluvat laajamittaiset freskot, jotka koristavat mm. Iașin yliopistoa.


title: Sabin Bălașa

text: Bălașalta tilattiin 1970-luvulta Nicolae Ceaușescun ja Elena Ceaușescun muotokuvat. Hän syytti kesäkuussa 2005 ranskalaista "Le Mondea" toisen taiteilijan maalauksen väittämisestä hänen teoksekseen.


title: Maryland State House

text: Maryland State House on Yhdysvaltain osavaltion Marylandin parlamenttirakennus, Maryland General Assemblyn istuin. Se sijaitsee osavaltion pääkaupungissa Annapolisissa ja edustaa niin kutsutun Yrjöjen aikakauden arkkitehtuuria.


title: Maryland State House

text: Nykyinen State House, järjestyksessään kolmas paikalla, rakennettiin vuosina 1772–1779 arkkitehti Joseph Horatio Andersonin piirustusten pohjalta. Rakennustöitä pitkitti Yhdysvaltain vapaussota. Rakennuksen kupoli rakennettiin myöhemmin, vuosina 1785–1788. Arkkitehti Joseph Clarkin suunnitteleman kupolin sisätilat valmistuivat lopullisesti kuitenkin vasta vuonna 1797.


title: Maryland State House

text: Vuoden 1783 marraskuun 26. päivästä vuoden 1784 kesäkuun 3. päivään asti Annapolis toimi Yhdysvaltain pääkaupunkina. Maryland State House toimi tuona aikana Yhdysvaltain kongressitalona. Vuonna 1966 se lisättiin Yhdysvaltain historiallisten kohteiden kansallisrekisteriin ("National Register of Historic Places"). Rakennus on myös Yhdysvaltain vanhin osavaltion parlamenttirakennus, joka on edelleen lainsäädäntökäytössä.


title: Ghum

text: Ghum tai Ghoom () on pieni vuoristopaikkakunta Intian Länsi-Bengalin osavaltion pohjoisosassa. Kaupunki on Darjeelingin rautatien varrella, ja sen 2 258 metrin korkeudessa oleva rautatieasema Intian korkeimmalla sijaitseva rautatieasema.


title: Ghum

text: Ghumissa on myös muutamia buddhalaisia luostareita, joista Yogachoeling Gompa eli Ghumin luostari on kuuluisin. Luostari sijaitsee aivan rautatieaseman lähellä . Ghumin luostarissa on mm. 4,8 metriä korkea Maitreya Buddhan patsas .


title: Sinisäppikala

text: Sinisäppikala ("Odonus niger") on trooppisilla merillä elävä sinisävyinen kala.


title: Sinisäppikala

text: Sinisäppikala kasvaa noin 40 cm pitkäksi. Sen vartalo on levymäinen, sininen, ja pyrstö lyyramainen. Pää on vaaleamman sininen kuin vartalo, ja evissä on vaaleansininen takareuna. Sen etuhampaat ovat punasävyiset.


title: Sinisäppikala

text: Sinisäppikala elää luonnossa Indopasifisen merialueen koralliriutoilla. Sen levinneisyysalue ulottuu Punaiseltamereltä Etelä-Afrikan Durbaniin, sieltä Marquesassaarille, Japanin eteläosaan, Australian Isolle valliriutalle ja Uuteen-Kaledoniaan asti.


title: Sinisäppikala

text: Sinisäppikala on säppikalaksi suhteellisen rauhallinen. Se ei syö koralleja, mutta riutta-akvaarion sienieläimet ja muut pieneliöt ovat vaarassa sen seurassa. Samassa akvaariossa voi pitää useampia yksilöitä, jos ne hankitaan yhtaikaa. Kala on aluksi arka, mutta muuttuu vähitellen rohkeammaksi. Sille on syytä hankkia kivinen luola pakopaikaksi. Itsevarma säppikala voi puraista akvaarionhoitajan kättä.


title: Sinisäppikala

text: Sinisäppikala syö luonnossa eläinplanktonia.Akvaariossa sitä ruokitaan lihapitoisella ruoalla, jota suositellaan annettavaksi kolme kertaa päivässä.


title: László Kovács (elokuvaaja)

text: László Kovács (14. huhtikuuta 1933, Budapest – 21. heinäkuuta 2007, Beverly Hills) oli unkarilainen elokuvaaja.


title: László Kovács (elokuvaaja)

text: Kovács oli unkarilaissyntyinen elokuvaaja, joka teki uransa Yhdysvalloissa. Hän vastasi muun muassa elokuvien "Easy Rider" (1969), "Paperikuu" (1976), "Haamujengi" (1984) ja "Kopiomurhaaja" (1995) kuvauksesta.


title: Laforan tauti

text: Laforan tauti on epilepsian harvinainen perinnöllinen muoto, joka alkaa tyypillisesti oireilla vasta murrosiän kynnyksellä. Sairaus aiheuttaa kouristuksia, nopeasti etenevää dementoitumista ja lisäoireina esimerkiksi ataksiaa ja näköaistiin liittyviä oireita. Sairaus on nimetty 1900-luvulla vaikuttaneen espanjalaisen neuropatologin mukaan.


title: Laforan tauti

text: Edetessään Laforan tauti johtaa lopulta kuolemaan yleensä teini-iässä tai pian sen jälkeen. Parantavaa hoitoa ei toistakseksi tunneta, mutta kouristukset ovat ainakin taudin alkuvaiheissa lievitettävissä antiepileptisellä lääkityksellä. Sairaus periytyy autosomissa. Oireet aiheuttaa glukoosin (Laforan kappaleiden) kertyminen mm. neuroneihin ja maksasoluihin.


title: Laforan tauti

text: Laforan tautia esiintyy yhtäläisesti miehillä ja naisilla, mutta maailmanlaajuisesti se on hyvin harvinainen. Yleisin sairaus on Etelä-Euroopan, Pohjois-Afrikan ja Lähi-idän maissa Välimerellä.


title: Chad Donella

text: Chad Donella (s. 18. toukokuuta 1978 Kanada) on kanadalainen näyttelijä. Hän on näytellyt muun muassa elokuvissa Final Destination, The Long Kiss Goodnight ja Disturbing Behavior. Lisäksi hän on mukana TV-sarjoissa Smallville ja Salaiset kansiot.


title: Ashley Eden

text: Sir Ashley Eden, KCSI, CIE (13. marraskuuta 1831 – 8. heinäkuuta 1887) oli englantilais-intialainen virkamies ja diplomaatti.


title: Ashley Eden

text: Eden nimitettiin vuonna 1860 Bengalin hallituksen ministeriksi, minkä ansiosta hänellä oli myös paikka lainvalmistelukunnassa. Vuonna 1861 hän neuvotteli poliittisena edustajana Sikkimin kuninkaan kanssa rauhansopimuksen. Sikkimin neuvotteluiden onnistumisen ansiosta Eden lähetettiin samantapaiselle matkalle Bhutaniin. Armeijan joukkojen saattaman Edenin vaatimuksiin ei kuitenkaan suostuttu ja sopimuksesta muodostui erittäin suosiollinen bhutanilaisille. Tämä johti siihen, että Intian hallitus kiisti sopimuksen voimallisuuden ja julisti sodan Bhutania vastaan.


title: Ashley Eden

text: Vuonna 1871 Eden valittiin Brittiläisen Burman ensimmäiseksi siviilikuvernööriksi. Hän oli Burmassa kuusi vuotta, kunnes hänet nimettiin vuonna 1877 Bengalin varakuvernööriksi. Vuonna 1878 Eden sai Intian tähden ritarikunnan ritarikomentajan arvonimen. Vuonna 1882 hän erosi varakuvernöörin virastaan ja palasi Englantiin. Hän liittyi Intian ulkoministeriövaltuustoon, jossa toimi aina kuolemaansa asti. Edenille pystytettiin hänen eroamisensa jälkeen patsas Kalkuttaan muistoksi hänen onnistuneelle hallinnolleen Bengalissa.


title: Miklós Jancsó

text: Miklós Jancsó [miklo:š jantšo:] (29. syyskuuta 1921 Vác – 31. tammikuuta 2014 Budapest) oli unkarilainen elokuvaohjaaja.


title: Miklós Jancsó

text: Jancsó nosti 1960-luvulla unkarilaisen elokuvan kansainväliseen maineeseen. Hänen kaikki elokuvansa käsittelevät historiallisia aiheita: niiden tapahtumat sijoittuivat Unkarin ja Itävalta-Unkarin kapinavuosiin sekä ensimmäiseen ja toiseen maailmansotaan.


title: Miklós Jancsó

text: Jancsón elokuvissa on runsaasti pitkiä, cinemascopena kuvattuja ottoja. Kamera seuraa etualalla käveleviä ihmisiä, zoomaa välillä pienen pieniin erikoislähikuviin ja vetäytyy sitten valtaviin laajakulmakuviin. Jancsón elokuvat muistetaankin erityisesti panoraamaotoista, joissa pienet ihmiset seisovat vasten avaraa unkarilaista pustaa – näkymää kutsutaan jancsólaiseksi maisemaksi. Jancsó vieraili Sodankylän elokuvajuhlilla vuonna 2002.


title: Miklós Jancsó

text: Jancsón ohjaamia elokuvia ovat muun muassa "Miehet ilman toivoa" (1966), "Punaiset ja valkoiset" (1967), "Hiljaisuus ja huuto" (1967), "Punainen psalmi" (1972) ja "Ihmisten paheet" (1976).


title: Ace Combat Zero: The Belkan War

text: Ace Combat Zero: The Belkan War (エースコンバット・ゼロ　ザ・ベルカン・ウォー, "Ēsu Konbatto Zero Za Berukan Wō", euroopassa "Ace Combat: The Belkan War") on Namco-peliyhtiön PlayStation 2 -pelikonsolille suunnittelema lentopeli. Videopeli on "Ace Combat"-pelisarjan kuudes osa. Peli sijoittuu vuoteen 1995 eli viisitoista vuotta aikaisempaan ajankohtaan kuin edeltävä "".


title: Ace Combat Zero: The Belkan War

text: Ace combat zero: The Belkan war on lentopeli, joka kertoo vuonna 1995 käydystä kuvitteellisesta sodasta Belkan ja tämän naapurimaiden kanssa. Pelissä on valittavana 36 erilaista lentokonetta, joilla on kaikilla omat heikkoudet, vahvuudet, erikoisaseet ja muuta vastaavaa. Pelissä on useita kuuluisia lentokoneita kuten F-14 tomcat, F-15 eagle, F-16 fighting falcon, F-15 hornet, F-22 raptor, A-10 warthog, ja monia muita lentokoneita sekä kolme kuvitteellista lentokonetta. Helikoptereilla tai pommikoneilla ei voi lentää, mutta vihollisella Belkalla on niitä. Pelin päähahmo kuuluu Galm -nimiseen lentueeseen, jossa hänen ensimmäinen siipimies on Larry Foulke, eli "solowing Pixy". Pixy salaperäisesti hyökkää kahdennessatoistannessa tehtävässä pelin päähahmon Cipherin kimppuun ja sitten katoaa. Sen jälkeen Cipherin siipimies on ollut PJ (Patrick James), joka kuolee viimeisessä tehtävässä, kun Pixy tulee takaisin superlentokoneella (adfx-02) ja aloittaa taistelun Cipheriä vastaan.


title: Bill Deedes

text: William Francis ”Bill” Deedes, Paroni Deedes, KBE, PC (1. kesäkuuta 1913 – 17. elokuuta 2007) oli brittiläinen lehtimies ja Konservatiivipuolueen poliitikko. Hän istui parlamentin jäsenenä vuosina 1950–1974 ja oli vuodesta 1986 elinikäinen pääri.


title: Bill Deedes

text: Deedes kasvoi Saltwoodin linnassa Kentissä, mutta joutui jättämään koulunkäyntinsä Harrow Schoolissa kesken isänsä menetettyä omaisuutensa vuoden 1929 pörssiromahduksessa. Sukulaisen avustuksella hän pääsi vuonna 1931 töihin "The Morning Post" -sanomalehden toimitukseen. Vuonna 1935 hän raportoi lehdelleen Abessinian sodasta ja tutustui matkalla toimittaja-kirjailija Evelyn Waughiin. Deedes osallistui toiseen maailmansotaan King's Royal Rifle Corpsissa. Sodan lopulla hänet palkittiin Military Crossilla.


title: Bill Deedes

text: Vuonna 1950 Deedes valittiin parlamenttiin, jossa hän istui vuoteen 1974 asti. Jätettyään parlamentin hän työskenteli runsaan vuosikymmenen "The Daily Telegraphin" (jonka kanssa "The Morning Post" oli yhdistynyt 1937) päätoimittajana ja jatkoi työskentelyä lehdelle myös vuoden 1986 jälkeen, jolloin uudeksi päätoimittajaksi valittiin Max Hastings. Deedes kirjoitti vanhoilla päivilläänkin kolumneja, joista viimeinen julkaistiin "The Daily Telegraphissa" 3. elokuuta 2007 vain kaksi viikkoa ennen hänen kuolemaansa.


title: Bill Deedes

text: Deedes oli naimisissa Evelyn Branfortin (k. toukokuussa 2004) kanssa ja sai kaksi poikaa ja kolme tytärtä. Hän kuoli 94-vuotiaana kotonaan Kentissä lyhyen sairauden jälkeen.


title: Dropped B

text: Dropped B () on sama kitaraviritys kuin Dropped D ja Dropped C, mutta se on alennettu Dropped C:stä puolisävelaskeleella. Dropped B -vireessä kielten vire on järjestyksessä: H-F♯-H-E-G♯-C♯' tai H-G♭-H-E-A♭-D♭.


title: Dropped B

text: Virettä käyttää paljon esimerkiksi Slipknot ja the Chariot.


title: Kiilasäppikala

text: Kiilasäppikala ("Rhinecanthus rectangulus") on säppikaloihin kuuluva kala. Se on Yhdysvaltojen osavaltion Havaijin tunnuskala. Tämän kalan havaijinkielinen nimi on humuhumu-nukunuku-a-pua`a. Samaa nimeä käytetään myös harvinaisemmasta picassokalasta.


title: Kiilasäppikala

text:
Kiilasäppikala kasvaa noin 30 cm pitkäksi. Sen vartalo on levymäinen, muistuttaa muodoltaan sukulaistaan picassokalaa, mutta ruskea-musta kuviointi on erilainen.
Kiilasäppikala elää luonnossa Indopasifisella merialueella Punaiseltamereltä Havaijille, Japanista Etelä-Afrikkaan. Se elää riuttojen läheisyydessä 10-20 metrin syvyydessä. Nuoret yksilöt pysyvät alueilla, joissa kasvaa levää. Aikuisia tavataan alueilta, jossa on sekä paljasta kiveä, soraa että korallia. Sitä pidetään joskus suurissa meriakvaarioissa, mutta se ei sovi riutta-akvaarioon, koska se syö sieltä selkärangattomat.


title: Kiilasäppikala

text: Kiilasäppikala on reviiriä puolustava kala. Se on lihansyöjä, jonka sanotaan puraisevan mitä vain – jopa pumpun johtoja. Siksi sitä ei voi pitää pienempien kalojen tai selkärangattomien seurassa. Myös akvaarion sisustus on tehtävä järeäksi.


title: Kiilasäppikala

text: Kiilasäppikala syö levää, kaloja, nilviäisiä, äyriäisiä, matoja, sienieläimiä ja muita selkärangattomia. Akvaariossa sille annetaan lihapitoista ravintoa.


title: Evelyn Keyes

text: Evelyn Louise Keyes (20. marraskuuta 1916 Port Arthur, Texas – 4. heinäkuuta 2008 Montecito, Kalifornia) oli yhdysvaltalainen näyttelijä.


title: Evelyn Keyes

text: Keyesin tunnetuin elokuva on "Tuulen viemää" (1939), jossa hänellä oli sivurooli Suellen O'Harana. Hänen omaelämäkertansa "Scarlett O'Hara's Younger Sister: My Lively Life in and Out of Hollywood" ilmestyi vuonna 1977. Itse hän nimesi parhaaksi elokuvakseen "Mrs. Miken" (1949).


title: Evelyn Keyes

text: Keyesin muiden elokuvien joukkoon lukeutuu "Kesäleski" (1955). Tämä jäi hänen viimeiseksi merkittäväksi työkseen, mutta hänet nähtiin televisiossa ja elokuvissa vielä 1980–1990-luvuilla.


title: Evelyn Keyes

text: Keyes asui Santa Barbarassa, Kaliforniassa. Hän oli neljässä avioliitossa:Hänellä oli yksi lapsi, Pablo, avioliitosta John Hustonin kanssa.


title: Le chant des coquelicots

text: Le chant des coquelicots EP on Amélie-les-crayonsin ensimmäinen julkaistu albumi: "le petit premier" eli pieni ennakkokatsaus Amélie-les-crayonsin musiikkiin. Levy on äänitetty osittain live-esiintymisistä ja osittain kotistudiossa vuonna 2002.


title: Yves Bonnefoy

text: Yves Bonnefoy (24. kesäkuuta 1923 Tours, Indre-et-Loire – 1. heinäkuuta 2016 Pariisi) oli ranskalainen runoilija ja esseisti. Hän oli maailmansotien jälkeisen ranskalaisen kirjallisuuden tunnetuimpia nimiä.


title: Yves Bonnefoy

text: Bonnefoy julkaisi omien kokoelmiensa ohella käännöskirjallisuutta sekä kirjallisuutta taiteesta ja taidehistoriasta aiheinaan mm. Joan Miró ja Alberto Giacometti.


title: Yves Bonnefoy

text: Bonnefoy opiskeli matematiikkaa ja filosofiaa Poitiers’n ja Pariisin yliopistoissa. Toisen maailmansodan jälkeen hän matkusti Euroopassa ja Yhdysvalloissa opiskellen taidehistoriaa. Vuonna 1967 hän oli mukana perustamassa "L'éphemère"-taidelehteä.


title: Yves Bonnefoy

text: Bonnefoy opetti lukuisissa Euroopan ja Yhdysvaltain yliopistoissa. Suomeksi häneltä on käännetty mm. eri kokoelmista valikoitu "Douve puhuu" (WSOY, 2002). Hänelle myönnettiin vuonna 2007 Franz Kafka -palkinto.


title: V.V.V.

text: V.V.V. (oik. Marko Antero Viitasaari) on Maj Karma -yhtyeessä vuosina 1992–2004 soittanut basisti.


title: Riekertin komissio

text: Riekertin komissio () nimitettiin Etelä-Afrikassa vuonna 1970 selvittämään mustien eteläafrikkalaisten työolosuhteita. Komissio sai nimensä sen puheenjohtajasta ja ainoasta jäsenestä tohtori P. Riekertistä, joka oli maan entisen pääministerin John Vorsterin entinen talousneuvonantaja.


title: Riekertin komissio

text: Komission loppuraportti vuodelta 1979 suositteli, että niille mustille, jotka jo asuivat maan kaupungeissa annettaisiin asetettaisiin työnhaussa etusijalle ja siten luotaisiin maahan musta keskiluokka. Bantustaneissa ja maaseuduilla asuvien mustien muuttamista kaupunkeihin tuli puolestaan estää tiukemmilla passilakien valvomisella.


title: Riekertin komissio

text: Komission suositteli myös, että passilakeja rikkovien mustien sijaan hallituksen tulisi rangaista laittomia muuttajia palkanneita työnantajia ja vuokraisäntiä, jotka palkkasivat tai majoittivat ilman laillisia asiakirjoja kaupunkeihin saapuneita mustia. Riekertin komission suositukset toteutettiin vain osittain.


title: Héctor Lavoe

text: Héctor Juan Pérez Martínez eli Héctor Lavoe (30. syyskuuta 1946 – 29. kesäkuuta 1993) oli puertoricolainen salsalaulaja. Hän oli Luis Perezin ja Panchita Martínez poika ja itse kahden lapsen isä. Ensimmäinen poika José Alberto Pérez syntyi suhteesta Carmen Castron kanssa, ja Lavoe meni naimisiin Nilda Rosadon kanssa kuultuaan tämän odottavan toista poikaa, Héctor Jr:tä.


title: Héctor Lavoe

text: Lavoe syntyi Puerto Ricolla ja muutti 17-vuotiaana New Yorkiin. Hän aloitti uransa musiikkialalla jo pian tämän jälkeen. Hän liittyi vuonna 1967 Willie Colónin yhtyeeseen ja levytti sen kanssa lukuisia hittejä, joihin kuuluivat muiden ohella "El malo" ja "Canto a Borinquen". Myöhemmin Lavoe aloitti menestyksekkään soolouran (mm. hitit "El cantante", "Bandolera", "El periódico de ayer") ja esiintyi usein Fania All-Starsin vierailevana vokalistina.


title: Héctor Lavoe

text: "El Cantante" on Ruben Bladesin säveltämä, joka ei alun pitäen halunnut antaa sitä Lavoen laulettavaksi, mutta suostui vihdoin kun hän huomasi että se sopi paremmin Lavoen elämään kuin hänen omaansa.


title: Héctor Lavoe

text: Lavoe sairastui masennukseen 1970-luvun viimeisinä vuosina käytettyään vuosia heroiinia ja muita huumeita. Hän lähestyi santeriapappia, joka kehotti häntä eristäytymään ulkomaailmasta. Lavoe noudatti neuvoa ja katkaisi kaikki yhteytensä läheisiin kahden kuukauden ajaksi. Hän teki toipumista, mutta menetti pian äitinsä ja teini-ikäisen poikansa Héctor Jr:n, joka kuoli ampumatapaturmassa vuonna 1987. Lavoe yritti 26. kesäkuuta 1988 itsemurhaa hyppäämällä yhdeksännessä kerroksessa sijainneen hotellihuoneen parvekkeelta Puerto Ricossa.


title: Héctor Lavoe

text: Lavoen viimeinen, epäonnistunut, julkinen esiintyminen tapahtui New Jerseyssä Fania All-Starsin kanssa vuonna 1990. Hän kuoli aidsin aiheuttamiin komplikaatioihin New Yorkissa vuonna 1993.


title: Héctor Lavoe

text: Lavoen elämästä on tehty elokuva "El Cantante", jonka on ohjannut Leon Ichaso. Lavoeta siinä näyttelee Marc Anthony ja tämän vaimoa Nilda Rosadoa (lempinimeltään Puchi) Jennifer Lopez. Miltei parasta elokuvassa on tv-kriitikko Timo Peltosen mukaan lopussa esitettävä salsakappale "El dia de mi suerte". Elokuva korjaa muutamia Lavoen kuoltua muistokirjoituksessa esitettyjä tietoja, kuten kuolinsyyn, joksi aikoinaan aidskomplikaatioiden sijasata väitettiin sydänkohtausta, ja masennuksen, jonka syyksi myöhemmin on paljastunut runsas huumeidenkäyttö. Elokuva ei pureudu kovin vahvasti Lavoen elämään, vaan kriitikon mukaan "se valuu [katsojan] silmien edessä kuin huumeidenkäyttäjän iltapäivä".


title: Suomen arkkitehtuuri

text:
Suomen arkkitehtuurin historia on pitkä, mutta ennen 1800-lukua rakennettuja rakennuksia on nykyään enää vain vähän jäljellä. Suomesta puuttuvat monissa muissa Euroopan maissa yleiset keskiaikaiset kaupunkikeskustat, sillä keskiajalla Suomen harvat kaupungit olivat pieniä, ja suurin osa taloista oli rakennettu puusta. Keskiajalta on säilynyt vain
kivikirkkoja sekä puolustustarkoituksiin rakennettuja linnoja, esimerkiksi Turun ja Viipurin linnat. Puusta rakennettuja 1700–1800-luvun asuinalueita on säilynyt esimerkiksi Porvoossa ja Kristiinankaupungissa sekä Vanha Rauma Raumalla.


title: Suomen arkkitehtuuri

text: 1700-luvun suurin rakennusurakka koko Ruotsin valtakunnassa oli Helsingin edustalle rakennettu Suomenlinna. Saksalainen C. L. Engel oli puolestaan 1800-luvulla uuden Helsingin pääarkkitehti. Tästä rakennushankkeesta voidaan katsoa alkaneen uusi vaihe Suomen taiteessa. Kansallisromantiikan aikana suomalainen arkkitehtuuri nousi ensimmäisen kerran maailmanmaineeseen, ja 1900-luvulla Alvar Aalto oli pitkään Suomen johtavia arkkitehtejä.


title: Suomen arkkitehtuuri

text: Suomen esihistorialliselta ajalta on säilynyt vain vähän jäänteitä rakennuksista. Vanhimmat ihmisen tekemät rakennelmat ovat röykkiöhautoja eli hiidenkiukaita. Myöhäisemmältä rautakaudelta on säilynyt mäkilinnojen eli muinaislinnojen vallien jäännöksiä. Huomattavimpia muinaislinnoja olivat Aurajoen varrelle rakennettu Vanhalinna ja Janakkalan Hakoisten linna.


title: Suomen arkkitehtuuri

text:
Suomen keskiajan arkkitehtuurin tärkeimpiä rakennuksia olivat kirkot ja linnat. Vanhimmat kirkkorakennukset olivat puuta, ja niissä oli usein kivinen sakaristo. Suomessa on jäljellä 73 keskiaikaista kirkkoa ja toistakymmentä alkuaan puukirkon yhteyteen rakennettua kivisakaristoa.
Vanhimmat kivikirkot rakennettiin Ahvenanmaalle. Niiden rakennusajankohdasta on ollut kiistoja, mutta todennäköisesti yli puolessa Ahvenanmaan 12 keskiaikaisesta kivikirkosta oli jo 1200-luvun lopulla valmis runkohuone. Ahvenanmaalle kulkeutui runsaasti eri tyylivaikutteita, sillä se sijaitsi keskiajan tärkeimpien vesireittien risteyksessä. Kivikirkot ovatkin huomattavan yksilöllisiä. Yhteisiä tekijöitä ovat muun muassa punainen rapakivi sekä ikkunoiden ja ovien puitteissa käytetty ahvenanmaalainen ordoviikkinen kalkkikivi. Vanhin kirkoista on Jomalan kirkko.


title: Suomen arkkitehtuuri

text: Merkittävin Suomen vanhoista kirkkorakennuksista on kuitenkin Turun tuomiokirkko, joka on Suomen ainoa goottilaistyyppinen katedraali. Kirkko on luultavasti rakennettu alun perin puusta 1200-luvulla, ja 1300-luvulla se muutettiin kivirakennukseksi. Turun tuomiokirkkoa on laajennettu ja täydennetty satojen vuosien ajan, ja siinä on vaikutteita useammasta tyylisuunnasta.


title: Suomen arkkitehtuuri

text: Gotiikka yleistyi Suomessa 1200-luvulla, ja kivikirkkojen rakennustyypiksi vakiintui pohjakaavaltaan suorakaiteinen harmaakivikirkko, jonka pohjoissivulla oli sakaristo ja eteläsivulla asehuone. Aluksi harmaakivikirkoissa oli puinen tynnyriholvi. Vasta 1400-luvulla kirkoissa ryhdyttiin käyttämään tiiliholvia. Keskiaikaiset kirkkojen päätykolmiot oli muurattu tiilestä ja koristeltu myöhäisgoottilaisilla koristeaiheilla. Huomattavimpia nykypäiviin säilyneitä keskiaikaisia harmaakivikirkkoja ovat Porvoon tuomiokirkko ja Hattulan Pyhän Ristin kirkko sekä birgittalaisluostarin yhteyteen rakennettu Naantalin kirkko.


title: Suomen arkkitehtuuri

text: Ruotsin kruunu nimitti Suomeen vuoden 1280 paikkeilla ensimmäisen käskynhaltijan, ja samoihin aikoihin Suomeen muodostui kartanoläänien sijaan suurempia hallintokokonaisuuksia, linnaläänejä. Turun linna perustettiin 1280-luvulla alkujaan nelikulmaiseksi leirilinnaksi. Sitä olivat todennäköisesti rakennuttamassa samat mestarit, jotka olivat muuraamassa Visbyn kaupunginmuuria. Myös Hämeen linnan ja Viipurin linnan rakennustyöt aloitettiin 1200-luvulla, Kastelholma 1300-luvun lopulla.


title: Suomen arkkitehtuuri

text: Balttilainen hallikirkko saapui Suomeen 1330-luvulla, kun Turun tuomiokirkko holvattiin kolmilaivaiseksi. Se oli ollut jonkun aikaa raunioina, kun novgorodilaiset olivat polttaneet sen. Tuomiokirkko rakennettiin uudelleen kolmilaivaiseksi halliksi, jonka ristiholveja kantoivat yksinkertaiset nelikulmaiset pilarit. Kirkon rakennusmestarit kuljetettiin todennäköisesti Tallinnasta, mistä tuotiin mahdollisesti myös valmiina kalkkikivestä tehdyt konsolit. Balttilaista hallikirkkoa suosittiin Etelä-Suomessa aina keskiajan loppuun asti. Turun tuomiokirkko on myöhemmin korotettu basilikaksi, mutta sen mallin mukaan 1300-luvun puolivälin paikkeilla rakennettu Mynämäen kirkko on edelleen alkuperäisessä muodossaan.


title: Suomen arkkitehtuuri

text: Kun Suomen olot alkoivat vakiintua 1300-luvun alussa, Turun ja Hämeen leirilinnoja rakennettiin uudelleen umpilinnoiksi. Turun linnaa laajennettiin sekä 1310-luvulla Valdemar-herttuan aikana että vuonna 1365 sattuneen tulipalon jälkeen. Turun linnan rakentajat ottivat mallia etelästä, ja holvit ja konsolit viittaavat Saksalaisen ritarikunnan päälinnaan Marienburgiin. Myös muissa Suomen linnoissa on vaikutteita saksalaisesta ritarilinna-arkkitehtuurista.


title: Suomen arkkitehtuuri

text: Uudellamaalla kehittyi 1400-luvulla omaleimainen kirkkotyyppi, joka oli suorakaiteen muotoinen ja tiilipäätyinen salikirkko. Keskeisin tyylin syntymiselle oli Porvoon kirkko, jonka holvaukset ja päädyt muurasi 1450-luvulla rostockilainen rakennusmestari. Sitä jäljiteltiin useissa kirkoissa sekä Uudellamaalla että Varsinais-Suomessa. Satakunnassa rakennetut harmaakivikirkot olivat puolestaan tornittomia ja suorakaiteen muotoisia salikirkkoja, jotka olivat huomattavasti kapeampia kuin Uudenmaan kirkot. Satakunnan vanhin kirkko on Ulvilan kirkko, joka sai satakuntalaiset erityispiirteensä 1400-luvulla. Hämeen kirkoista keskeisin on Hollolan kirkko, jonka hämäläiskirkoille tyypilliset tiilipäädyt koristekerroksineen ovat aikakautensa komeimpia.


title: Suomen arkkitehtuuri

text: Suomen linnoissa alkoi 1400-luvun alussa näkyä merkkejä suunnittelusta tuliaseita varten. Ensimmäisenä Turun linnan kehämuuriin tuli ampuma-aukkoja. Myöhäiskeskiajan merkittävin linnoitus oli Olavinlinna. Sitä aloitettiin rakentaa puusta, mutta Eerik Akselinpoika Tott käski 1477 muurauttaa tornit ja kehämuurit. Olavinlinnaan rakennettiin kolmikulmainen päälinna ja jokaiseen kulmaan korkeat ja pyöreät puolustustornit. Arkistojen mukaan rakennustöissä oli mukana 16 ulkomaalaista muuraria. Linnassa tehdyt ratkaisut osoittavat vaikutteita tulleen balttilaisesta, italialaisesta ja balkanilaisesta linna-arkkitehtuurista. Olavinlinnan lisäksi pyöreitä torneja rakennettiin samoihin aikoihin Raaseporiin, Viipurin kaupunginmuuriin ja Kuusiston piispanlinnaan.


title: Suomen arkkitehtuuri

text: Suurin osa Suomen väestöstä asui ennen 1900-lukua maaseudulla, jossa talot rakennettiin pääosin hirsistä. Suomeen oli jo esihistoriallisella ajalla omaksuttu idästä lamasalvostekniikka, joka pysyi käytössä aina 1930-luvulle saakka. Pitkänurkkia käytettiin kauan, vasta kun rakennukset haluttiin kivirakennusten tapaan sileäseinäisiksi, ryhdyttiin seiniä piiluamaan ja nurkkaliitoksista tehtiin tasa- eli lyhytnurkat.


title: Suomen arkkitehtuuri

text: Turun linnaa uusittiin 1500-luvulla useaan otteeseen, mutta vasta Juhana-herttuan aikana töitä tehtiin suunnitelmallisesti. Hänen sanotaan tuoneen Suomeen renessanssin uudistettuaan linnaa ja hovia. Vuonna 1556 Suomen herttuana aloittanut Juhana purki päälinnan jakaneen muurin ja sai näin aikaan varsinaisen päälinnan. Päälinnan itäpuoli oli toiminut aiemmin eräänlaisena esilinnana.


title: Suomen arkkitehtuuri

text: Kustaa Vaasa ja hänen poikansa pyrkivät 1500-luvulla vahvistamaan Suomen puolustusta. Ilmeisesti vuoden 1544 puolustussäännöksen pohjalta Kustaa Vaasa käski vahvistaa Viipurin kaupunginmuureja kahdella rondellilla, eli pyöreällä puolustustornilla. Niistä rakennettiin kuitenkin vain niin sanottu Pyöreä torni. Tykistö alkoi olla kuitenkin jo niin vahva, että vanhat muurit eivät antaneet enää tarpeeksi suojaa. Viipurista tuli uuden järjestelmän avainpiste, ja sinne rakennettiin vanhan kaupungin muurin itäpuolelle italialaisen mallin mukaan niin sanottu Sarvilinna.


title: Suomen arkkitehtuuri

text: Suomen aateliset rakensivat 1500-luvulla enemmän kivitaloja kuin koskaan aikaisemmin tai koskaan sen jälkeen. Hornit ja Flemingit olivat erityisen ahkeria rakennuttajia. Turun linnan rakennustyöt ja Juhanan hovielämä innostivat aatelisia rakentamaan, ja he omaksuivat hovista monia muoteja ja ratkaisuja. 1600-luvulla aatelisten rakennushankkeet vähenivät, ja sen ajan linnoista vain valtakunnanneuvos Herman Flemingin Louhisaari ja amiraali Lorentz Creutzin Sarvilahden kartano ovat edelleen pystyssä. Kivilinnojen sijaan monet aateliset rakennuttivat puukartanoita. Ne ovat kuitenkin pääosin tuhoutuneet, mutta suomalaisiin säteritiloihin kuului iso, kaksikerroksinen puinen päärakennus.


title: Suomen arkkitehtuuri

text: Takavarikot olivat köyhdyttäneet kirkon, joten 1500-luvulla pystyttiin todennäköisesti rakentaa lähinnä pieniä puisia kappaleita. Renessanssiajan merkittävin kirkkohanke oli Turun Pyhän Hengen kirkko, joka ei kuitenkaan valmistunut. Puukirkot olivat 1500-luvulla tärkeässä asemassa, sillä ne välittivät aiempia tyyliratkaisuja myöhempiin kirkkoihin. Kaikki 1600-luvun kirkot eivät kuitenkaan olleet keskiaikaisten mallien jäljittelyä, sillä silloin ilmestyi lähes samanaikaisesti neljään Suomen osaan ristikirkko. Ristikirkkojen mallina oli todennäköisesti Jean de La Valléen Tukholmaan suunnittelema Katariinan kirkko. Kaikista 1600-luvun kirkoista on säilynyt vain 16 puusta ja 5 kivestä rakennettua kirkkoa. Yksi parhaiten säilyneitä on Pyhämaan uhrikirkko, jonka matalat sisätilat on koristeltu kauttaaltaan.


title: Suomen arkkitehtuuri

text: Isonvihan päättäneen vuoden 1721 Uudenkaupungin rauhan jälkeen moni Suomen kaupunki oli käytännössä hävitetty. Jälleenrakentamisessa ei taloudellisten syiden takia pystytty toteuttamaan kovinkaan suuria hankkeita. Vuosisadan alkupuoliskon merkittävin rakennushanke oli Haminan kaupunki, joka perustettiin 1722. Haminan kahdeksankulmaista kaupunkia ja sen säteittäin keskustasta erkanevia teitä ympäröivät säännölliset bastioniketjut.


title: Suomen arkkitehtuuri

text: Suomessa ryhdyttiin 1748 koko Ruotsin valtakunnan 1700-luvun suurimpiin rakennustöihin, kun Helsingin edustalle alettiin rakentaa Viaporin merilinnoitusta. Se työllisti vuosikymmeniksi useita valtakunnan parhaista arkkitehdeistä, rakennusmestareista ja käsityöläisistä, ja sen suunnitteli Augustin Ehrensvärd. Viapori rakennettiin kuudelle saarelle. Linnoituksena se oli vanhanaikainen, sillä sen puolustuslinjat muurattiin kivestä, mutta sen yksityiskohtien taiteellinen taso on korkea. Saarten linnoitusten ytimeen rakennettiin barokkiaukiot, ja Suomenlinnassa on säilynyt joukko Suomen 1700-luvun merkittävimpiin kuuluvia kivitaloja. Linnoituksen kautta kulki Suomen moniin osiin uusia tyyli-ideoita siellä työskennelleiden muurarien, kirvesmiesten ja puuseppien ansiosta.


title: Suomen arkkitehtuuri

text: Viaporin lisäksi Turusta levisi 1700-luvun jälkipuoliskolla uusia ajatuksia Suomeen. Kaupunki eli kukoistuskauttaan ja oli kasvanut kilpailemaan valtakunnan kolmanneksi suurimman kaupungin tittelistä. Turussa syntyi myös käsite kaupunginarkkitehti, kun saksilainen muurimestari Samuel Berner asettui sinne 1734. Häntä seurasi saksalainen muurimestari Christian Friedrich Schröder, joka piirsi useita uusia rakennuksia, jotka edustivat ranskalais-klassisista tyyliä. Niissä oli mansardikatto. Rakennukset olivat väriltään keltaisia ja valkoisia, ja niiden pinnat vaihtelivat sileistä rosoisiin. Schröderin oppilaat noudattivat samaa tyyliä 1700-luvun lopulle asti.


title: Suomen arkkitehtuuri

text: Seuraavalla vuosisadalla vallitsevia tyylisuuntauksia olivat myöhäisbarokki, rokokoo ja kustavilainen uusklassismi. Kirkkoja rakensivat lähinnä kiertelevät mestarit, kuten Antti Piimänen ja Matti Honka sekä Jaakko Rijf. Kirkot noudattivat pitkälti keskiajan perinteitä. Louis Jean Desprez puolestaan suunnitteli uusklassisen Hämeenlinnan kirkon, jonka esikuvana oli Rooman Pantheon.


title: Suomen arkkitehtuuri

text: Uutta aikaa edustivat 1700-luvun lopulla erityisesti teollisuudenharjoittajat. Vuosisadan merkittävimmät kartanot Teijo, Fagervik ja Mustio kuuluivatkin ruukinpatruunoille. Jokaiseen niistä pyrittiin luomaan yhteisö, johon kuului päärakennus, siihen kuuluvia sivurakennuksia, ruukkipajoja, työväenasuntoja ja kirkko. Christian Friedrich Schröder suunnitteli 1760-luvulla sekä Teijon että Fagervikin kartanot. Mustio puolestaan rakennettiin 1782–1792, jolloin Schröderin rokokoovaikutteinen kartanoarkkitehtuuri oli jo pois muodista. Schröderin piirustusta muokkasi ruotsalainen Erik Palmstedt, joka lisäsi siihen uusklassisia piirteitä.


title: Suomen arkkitehtuuri

text: Pienemmät kartanot rakennettiin usein ruukinkartanoiden tavoin, ja niissäkin suosittiin ranskalais-klassista tyyliä. Kartanoihin vaikutti selvästi Carl Wijnbladin vuosina 1755–1767 julkaisemat mallipiirustukset. Amatööriarkkitehti Gabriel von Bonsdorff rakensi itselleen 1793 Brinkhallin kartanon, joka oli mataline aumakattoineen ja sileine seinäpintoineen Suomen ensimmäinen uusklassinen rakennus. Uusklassismin myötä Suomen arkkitehtuurissa alettiin olla kansainvälisen kehityksen tuntumassa. Aiempien tyylien oli pääsääntöisesti kestänyt kauan saapua Suomeen. Uusklassismi vaikutti julkisten rakennusten lisäksi kansanomaisessa rakentamisessa, ja siitä omaksuttiin muun muassa valkoiset nurkkalaudat, kuusi- tai kahdeksanjakoiset ikkunat ja koristeelliset yksityiskohdat.


title: Suomen arkkitehtuuri

text: Suomen empiretyylille kehittyi oma luonteensa, sillä maahan tuli uusklassisia piirteitä sekä idästä että lännestä. Empireaika ilmentää myös historiallista kehitystä, sillä Haminan rauhan jälkeen 1809 Suomi siirtyi Ruotsilta Venäjän hallintaan.


title: Suomen arkkitehtuuri

text: Ruotsalaiskauden lopussa, vuonna 1802 Suomeen asettui asemaan maan ensimmäinen koulutettu arkkitehti, kun italialainen Charles Bassi muutti Tukholmasta Turkuun valvomaan C. C. Gjörwellin suunnitteleman Akatemiatalon rakentamista. Akatemiatalo oli sisätilojen juhlavuudeltaan ennennäkemätön suomalaisissa julkisissa rakennuksissa. Jo vuonna 1810 Suomessa aloitti yleisten rakennusten intendentinkonttori, joka otti hoitaakseen rakentamisasioita, joita ei voitu enää johtaa Tukholmasta. Sen johtajaksi valittiin Bassi ja konduktööriksi Ruotsissa opiskellut suomalainen Anton Wilhelm Arppe. Bassi työskenteli varsinkin aluksi monissa eri kohteissa, ja 1820-luvun puoliväliin asti hänen tyyliään leimasi ruotsalainen uusklassismi. Bassi ja Arppe saivat vastuilleen usean uuden kirkon rakentamisen. Bassi käytti piirustustensa pohjana paikallisten kirkonrakentajien ehdotuksia, joten kirkkojen pohjakaavat perustuivat suomalaiseen ristikirkkoon.


title: Suomen arkkitehtuuri

text: Keisari Aleksanteri I päätti 1812, että Helsingistä tulee Suomen suuriruhtinaskunnan pääkaupunki. Helsingin rakennuskanta oli tuhoutunut vuoden 1808 tulipalossa, joten kaupunki oli rakennettava uudestaan. Asemakaavan laati 1812 Johan Albrecht Ehrenström. Hän piirsi koko kaupungin alueen kattavan ruutukaavan eikä välittänyt esimerkiksi kallioista. Jaottelu oli selkeä, kun asutus jaettiin puistokatujen rajaamiksi kaupunginosiksi.


title: Suomen arkkitehtuuri

text: Uuden Helsingin rakentamisen on katsottu aloittaneen uuden aikakauden Suomen taidehistoriassa, mihin vaikutti erityisesti kaupungin rakennustöiden pääarkkitehti, saksalainen Carl Ludvig Engel. Hän pääsi Helsingissä poikkeukselliseen tilanteeseen, sillä hän sai luoda kokonaan uuden kaupungin. Engelin toiminta Helsingissä voidaan jakaa kahteen kauteen: maalaukselliseen 1820-lukuun ja yksinkertaiseen 1830-lukuun. Ensimmäisen kauden päätyö oli vuosina 1818–1822 rakennettu Senaatintalo. Toista vaihetta hallitsivat Helsingin yliopiston rakennukset. Engel piti itse päätyönään 1830-luvulla rakennettua Nikolainkirkkoa.


title: Suomen arkkitehtuuri

text: Helsingin lisäksi 1800-luvun alkupuolen merkittävin rakennushanke oli Turun uudelleenrakentaminen vuoden 1827 palon jälkeen. Engel toteutti uuden asemakaavan, vaikkakin monet uudistukset tulivat suoraan kenraalikuvernööri Arseni Zakrevskin antamista ohjeista. Tuotteliain Turun suunnittelijoista oli Turkuun vuonna 1812 asettunut ruotsalainen kauppias Pehr Johan Gylich. Hän ilmeisesti aloitti rakennussuunnittelijana vasta palon jälkeen, ja hän oli kaupunginarkkitehtina 1829–1859. Turun suunnittelijoista Gylich edusti venäläistä empireä puhtaimmillaan. Turun ja Helsingin lisäksi empirerakennuksia nousi myös moniin muihinkin kaupunkeihin, ja se olikin Suomen ensimmäinen laajalle levinnyt tyylisuunta.


title: Suomen arkkitehtuuri

text: Uusgotiikka saapui Suomeen Empiren ohella 1800-luvun alussa. Muualla Euroopassa sillä oli selkeä jatkumo vanhasta gotiikasta. Myös Suomessa keskiaikainen rakennuskulttuuri oli elänyt vielä pitkään keskiajan päättymisenkin jälkeen. Uusgotiikalla ei Suomessa kuitenkaan ollut yhteyttä varsinaiseen gotiikkaan, vaan se tuli kansainvälisten muotivirtausten mukana. Uusgotiikan ensimmäistä vaihetta kutsutaan pittoreskiksi uusgotiikaksi. Tuohon jaksoon luetaan myös J. J. Gjörwellin piirtämä Suomen ensimmäiseksi uusgoottilaiseksi rakennukseksi sanottu Joensuun kartanon viljamakasiini.


title: Suomen arkkitehtuuri

text: Uusgotiikan toisen vaiheen saapuessa Suomeen oli siihen liittynyt keskustelu jo laantunut. Protestantit olivat vastustaneet uusgotiikkaa, koska se liittyi heidän mielestä katolisuuteen ja paavillisuuteen. Intendentinkonttorin johtaja C. L. Engel oli muotoilemassa Suomen kirkkogotiikan alkua 1820- ja 1830-luvuilla. Engel suunnitteli Turun palossa vaurioituneen tuomiokirkolle muun muassa uusgoottisen torninhuipun. Engeliä intendentinkonttorin johdossa seurasi toinen saksalainen Ernst Lohrmann, joka yhdisti tyylissään empireä, uusgotiikkaa ja muitakin kertaustyylejä. Empire ja uusgotiikka kehittyivätkin hänen kaudellaan kohti eklektisyyttä. Tämän murroskauden suurhanke oli vuosina 1845–1847 rakennettu A. F. Granstedtin suunnittelema 3000-paikkainen Kerimäen kirkko.


title: Suomen arkkitehtuuri

text: Gylichin jälkeen Turun kaupunginarkkitehdiksi tuli 1860 Georg Theodor Chiewitz, joka oli aikansa ennakkoluulottomin arkkitehti. Hän oli toiminut sitä ennen lääninarkkitehtina. Yhteensä hänen aikansa Suomessa kesti vain yksitoista vuotta, mutta hänen vaikutuksensa Suomen arkkitehtuuriin oli huomattava. Chiewitz oli tavattoman tuottelias ja piirsi mitä hyvänsä rakennuksia. Lisäksi hänen konttorissaan toimi apulaisina seuraavan sukupolven tunnetuimpia arkkitehtejä, kuten Theodor Höijer, Frans Sjöström ja Theodor Decker. Chiewitz liikkui usean tyylin alueella. Kirkkoarkkitehtuurissa hän jatkoi Granstedtin ja Lohrmannin linjaa, mutta hänen tunnetuin työnsä on Helsingin Ritarihuone, joka on suomalaisen uusgotiikan merkittävin saavutus.


title: Suomen arkkitehtuuri

text: Uusrenessanssi saapui Suomeen yleiseurooppalaisena muotivirtauksena. Se oli vastareaktio klassismille, jonka ankaran pelkistettyihin ulkoasuihin alettiin jo kyllästyä. Uhkeimmillaan uusrenessanssi oli liiketaloissa ja kaupunkien asuinrakennuksissa. Uusrenessanssi käynnistyi Suomessa hiljalleen, mutta 1860-luvulla se alkoi saada mahtipontisempia sävyjä. Axel Hampus Dahlströmin 1868 suunnittelema Ylioppilastalo edustaa uusrenessanssin kukoistuskauden barokkipiirteitä. Ylioppilastalon rakennustöitä johti nuori Theodor Höijer, jonka omat persoonallisimmat työt ovat erityisesti Helsinkiin suunniteltuja uusrenessanssitaloja. Uusrenessanssikaudella Helsingin ulkopuolelle ei ehtinyt syntyä tyylistä todistavia kokonaisuuksia. Parhaimmat esimerkit löytyvät puistoihin ja torien tai rantakadun yhteyteen sijoitetuista rakennuksista, joista erityisen tunnettu on Frans Sjöström.


title: Suomen arkkitehtuuri

text: Uusrenessanssin kuihtumiseen vaikuttivat 1890-luvulla tapahtunut uusi kiinnostuminen klassismista, samalla tapahtunut rationalistisen ajattelun yksinkertaisuuden ja aitouden suosiminen sekä jugendin ja kansallisromantiikan tuleminen. Kansallisromantiikassa syytettiin uusrenessanssia temppuilusta, mauttomuudesta ja aitouden puutteesta. Monet uusrenessanssiarkkitehdit siirtyivätkin kansallisromanttiseen tyyliin. Tällaisen uran teki muun muassa Gustaf Nyström. Kansallisromantiikan ajan arkkitehdit eivät kuitenkaan taidehistorioitsija Ritva Wäreen mukaan pyrkineet tietoisesti erityiseen suomalaiseen tyyliin. Heidän tavoitteenaan oli ennemminkin historismista vapaa tyyli, jossa olisi mukana sekä modernia rakennustekniikkaa että omaa historiallista perinnettä. Suomessa kansallisromantiikassa otettiin kotimaasta käyttöön muun muassa materiaalit, puu ja luonnonkivi (erityisesti graniitti), ja kasvi- ja eläinkunnasta löytyneitä koristeaiheita.


title: Suomen arkkitehtuuri

text: Suomalainen arkkitehtuuri tuli ensimmäisen kerran kansainväliseen tietouteen, kun kolmikon Eliel Saarinen, Herman Gesellius ja Armas Lindgren vuoden 1900 Pariisin maailmannäyttelyyn suunnittelema Suomen paviljonki sai laajaa huomiota. Suomessa elettiin muutaman vuoden ajan taiteen kultakautta, ja arkkitehtuurissa kokonaistaideteoksen ihannetta kuvastivat parhaiten Geselliuksen, Lindgrenin ja Saarisen huvilat sekä Lars Sonckin jykevät rakennukset, joista huomattavin esimerkki on Tampereen Johanneksenkirkko. Kansallisromanttinen arkkitehtuuri kukoisti käytännössä vain kymmenen vuoden ajan, Akseli Gallen-Kallelan Kalelasta (1894) Helsingin rautatieaseman suunnittelukilpailuun (1904).


title: Suomen arkkitehtuuri

text: Romanttinen tyyli ei hallinnut yksinään Suomen vuosisadan vaihteen arkkitehtuuria. Sen rinnalla rakennusteknillinen rationalismi meni eteenpäin. Rationalismin tärkein arkkitehti oli Selim A. Lindqvist. Romantiikan ja rationalismin välillä käytiin vilkasta keskustelua, joka kärjistyi Helsingin rautatieaseman suunnittelukilpailun tuloksista. Eliel Saarisen voittavaa ehdotusta vastaan hyökkäsivät kilpailuun myös osallistuneet Gustaf Strengell ja Sigurd Frosterus. Saarinen otti kritiikin vakavasti ja suuntasi arkkitehtuuriaan rationalistisempaan suuntaan.


title: Suomen arkkitehtuuri

text: Suomen itsenäistyminen ei saanut aikaan kansallisromantiikkaan rinnastettavaa suuntausta. Ensimmäiset itsenäisyysvuodet olivat niukkuuden aikaa, eikä rakennustoiminta tuottanut juurikaan suuria suunnitelmia. Arkkitehtuurissa pyrittiin kuitenkin useisiin kokeiluihin ja haettiin uusia suuntaviivoja. Monia tyylejä kokeiltiin esimerkiksi puisissa maalaiskirkoissa ja -taloissa sekä mannermaishenkisissä Helsingin liiketaloissa. Kansallisromantiikassa inspiraatiota oli haettu myyttisestä menneisyydestä, mutta 1910-luvulla kiinnostuksen kohteeksi nousi elävä kulttuurimaisema.


title: Suomen arkkitehtuuri

text: 1920-luvun pohjoismaista tyyliä on kutsuttu 1920-luvun klassismiksi, joka on kuitenkin harhaanjohtava nimitys: se ei ollut vain 1920-luvun ilmiö, ja siihen kuului tyylipiirteitä klassismin lisäksi myös renessanssista ja barokista. Suomessa oli jo vuonna 1913 noussut eklektisiä virtauksia. Ensimmäisen maailmansodan sytyttyä suhteet muuhun Eurooppaan heikkenivät ja ruotsalaisen arkkitehtuurin merkitys kasvoi. Ensin nousi Vaasa-ajan renessanssi ja suurvalta-ajan barokki ja sitten klassismi. Suomessa elettiin 1910- ja 1920-luvuilla vahvasti eklektistä kautta, sillä arkkitehtuurissa pyrittiin sekoittamaan yhteen eri muotokieliä ja ilmaisutapoja. Itsenäisyyden alkuvuosien suurin rakennustyö oli J. S. Sirénin suunnittelema Eduskuntatalo, joka oli Sirénin ”akateemisen” klassismin pääteos.


title: Suomen arkkitehtuuri

text: Funktionalismi yleistyi Keski-Euroopassa, Pohjoismaissa ja Neuvostoliitossa 1920-luvun lopulta alkaen. Siitä tuli 1930-luvulla myös suomalaisen arkkitehtuurin valtalinja. Funktionalismin syntyyn vaikutti halu irrottautua menneistä tyylisuunnista, ja sille oli ominaista pelkistäminen ja ornamenttien hylkääminen. Uskottiin, että rakennuksissa tuli olla vain niille välttämättömät elementit. Funktionalismi ei tullut Suomeen nopeana muutoksena, vaan se levisi maahan hiljalleen. Tyylisuunnan keskushahmoja olivat Alvar Aalto, Erik Bryggman, Pauli E. Blomstedt ja Hilding Ekelund. Funktionalismin huomattavin edustaja Suomessa oli Alvar Aalto, jota pidetään yleisesti Suomen historian merkittävimpänä arkkitehtina. Hänen 1920-luvun lopulla ja 1930-luvulla suunnittelemansa Turun Sanomien toimitalo, Paimion parantola ja Viipurin kirjasto olivat luomassa pohjaa suomalaisen arkkitehtuurin kansainväliselle läpimurrolle.


title: Suomen arkkitehtuuri

text: Vaikka funktionalismi olikin 1930-luvun keskeisin tyyli, sen rinnalla vaikutti esimerkiksi raskaampi ja monumentaalisempi tyyli, jota käytettiin muun muassa eräissä julkisissa rakennuksissa. Lisäksi Bryggman ja Aalto veivät funktionalismia persoonallisempaan suuntaan, joka ei ollut yhtä puritaaninen kuin perinteinen funktionalismi. Aalto kokeili uusia ideoitaan muun muassa Villa Maireassa ja Sunilan ja Kauttuan tehtaiden asuintaloissa. Bryggmanin Ylösnousemuskappelilla on puolestaan erityisasema Suomen nykyarkkitehtuurissa, sillä vain harva rakennus onnistuu yhtä hartaan tunnelman luomisessa.


title: Suomen arkkitehtuuri

text: Toisen maailmansodan jälkeen Suomessa alkoi jälleenrakentamisen kausi. Lähes kymmenesosa koko asuntokannasta oli joko tuhoutunut tai jäänyt luovutetuille alueille. Jälleenrakentamiskausi kesti vuosiin 1956–1958 asti. Rakennustoimintaa rajoittivat kuitenkin niukat voimavarat, ja sodan jälkeen toiminnan pääpainopiste oli teollisuus- ja liikerakennuksissa. Niistä merkittävimpiä olivat muun muassa Aarne Ervin suunnittelemat Oulujoen Pyhäkosken (1949) ja Nuojuan voimalaitokset (1954).


title: Suomen arkkitehtuuri

text: Suomessa ei jälleenrakentamisen aikana tyydytty tekemään vain väliaikaisia hätäasuntoja, vaan ministeriöt ja lukuisat yhteisöt alkoivat kehittää tyyppipiirustuksia, joiden avulla voitaisiin rakentaa nopeasti ja korkeatasoisesti. Tavallinen tyyppitalo oli hirsi- tai lautarakenteinen, kuutiomainen rakennus, jossa oli korkea kivijalka, yksi asuinkerros, korkea vintti ja harjakatto. Maaseutua ja esikaupunkeja hallitsivatkin vielä 1950-luvun lopulle asti puolitoistakerroksiset puiset tyyppiomakotitalot, joiden asuinhuoneet oli sijoitettu keskellä olleen tulisijan ympärille.


title: Suomen arkkitehtuuri

text: Suomen arkkitehtuurin ja muotoilun kultakautena on pidetty 1950-lukua, jolloin molemmat nousivat maailmanmaineeseen. Alvar Aalto vakiinnutti tuolloin asemansa Suomen johtavana arkkitehtina. Aalto muokkasi paljon ajankuvaa ja loi useita rakennuksia ja ympäristökokonaisuuksia, joiden suunnittelut hän sai arkkitehtuurikilpailuvoittojensa ansiosta. Aalto pyrki 1950-luvulla uuteen persoonalliseen synteesiin aiemmista töistään. Hänen ensimmäinen Suomessa toteuttama uuden kauden työ oli Säynätsalon kunnantalo, josta tuli heti 1950-luvun alussa kansainvälisestikin tunnettu suomalaisen arkkitehtuurin tunnusrakennus.


title: Suomen arkkitehtuuri

text: Vaikka Aalto olikin Suomen johtava arkkitehti, hänen rinnallaan työskenteli kasvava määrä arkkitehtejä. Oman toimintansa jo 1930-luvulla aloittaneet Aarne Ervi ja Viljo Revell olivat olleet jonkin aikaa Aallon avustajina, ja he olivat uudistushenkisiä ja osallistuivat rakennustekniikan kehittämiseen. Revellin töille oli tunnusomaista rationaalisuus ja reilu muoto. Aulis Blomstedtin arkkitehtuuri puolestaan oli lähellä alkuperäistä funktionalismia. Lisäksi hän kehitti ideoita teolliseen valmistukseen soveltuvien talojen suunnitelmista.


title: Suomen arkkitehtuuri

text: Suomen 1960-lukua leimasi voimakas muuttoliike maaseudulta kaupunkeihin ja pohjoisesta ja idästä etelään. Vielä vuosikymmenen alussa tyypillinen suomalaisperhe asui maaseudulla puisessa omakotitalossa, mutta 1970-luvun lopussa tyyppitalo oli kaupungin kerrostalohuoneisto. Asuntotuotannon leimallinen edustaja 1960-luvulla oli tasakattoinen lamellitalo, jonka ulkoseinät saatettiin valaa paikalla tai koostaa elementeistä.


title: Suomen arkkitehtuuri

text: Arkkitehdeillä ei ollut 1960-luvun asuinkerrostalojen suunnittelussa paljoakaan sanansijaa, sillä tuotannon määrä oli tärkein lähtökohta. Huippuarkkitehtuuria edustivat kuitenkin monet julkiset rakennukset, kuten Reima Pietilän Otaniemen ylioppilaskuntatalo Dipoli, Timo Penttilän Helsingin kaupunginteatteri, Bertel Saarnion ja Juha Leiviskän Kouvolan kaupungintalo sekä Aallon suunnittelemat hallinto- ja kulttuurirakennukset. Kirkkoarkkitehtuurissa alkoi hieman myöhäinen modernistinen läpimurto. Monissa kirkkorakennuksissa kokeiltiin rohkeasti betonin mahdollisuuksia. Sisätilat jätettiin monesti karun ilmeikkäiksi. Mestariteoksiin kuuluu Pietilän katedraalimainen Kalevan kirkko.


title: Suomen arkkitehtuuri

text: Suomen arkkitehtuuri kehittyi 1980-luvun nousukauden aikana ennennäkemättömän monimuotoiseksi. Rakennusten pohjakaavaratkaisuista tuli vapaamuotoisempia, ja usein niissä korostettiin rakennuspaikan yksilöllisyyttä. Suomeen saapunut postmoderni arkkitehtuuri korosti paluuta klassisen arkkitehtuurin tunnuspiirteisiin. Samalla maan arkkitehtuurin painopiste siirtyi pohjoisemmaksi, kun syntyi niin sanottu Oulun koulu, jonka arkkitehdista monet olivat opiskelleet Oulun yliopiston Reima Pietilän professorikaudella. Julkisten rakennusten lisäksi myös asuinrakennuksistakin tuli vapaamuotoisempia, ja kokeilumielen ääriesimerkki on Helsingin Pikku Huopalahden asuinalue.


title: Suomen arkkitehtuuri

text: "Katso myös Kerrostalot Suomessa", "Tyyppitalo" ja "Suomen kirkkoarkkitehtuuri"


title: Suomen arkkitehtuuri

text: Suomi on Espanjan jälkeen Euroopan kerrostalovaltaisin maa: noin 43 % Suomen kaikista asunnoista sijaitsee kerrostaloissa. Uudisasunnoista noin 40 % rakennetaan edelleen kerrostaloihin. Viimeisten 50 vuoden ajan useimmat kerrostalot on tehty betonista.


title: Suomen arkkitehtuuri

text: Suomessa on noin puoli miljoonaa kesämökkiä ja joka vuosi rakennetaan noin seitsemän tuhatta uutta vapaa-ajan rakennusta lisää. Vapaa-ajan rakennuksista lähes 99 % on puurakenteisia, monet on tehty hirrestä perinteiseen tapaan.


title: Suomen arkkitehtuuri

text: Monien Suomen merkittävien rakennusten suunnittelusta on järjestetty arkkitehtuurikilpailu. Niitä ovat järjestäneet sekä julkiset että yksityiset rakennuttajat. Myös kaavasuunnittelusta kuten Töölönlahden alueesta, on järjestetty kilpailuja. Kilpailut ovat helpottaneet uusien arkkitehtuurityylien rantautumista Suomeen-


title: Suomen arkkitehtuuri

text: Arkkitehtuuria voi opiskella Suomessa sekä yliopistoissa että ammattikorkeakouluissa. Arkkitehdin yliopistotutkinnon suorittaminen on mahdollista Aalto-yliopiston taiteiden ja suunnittelun korkeakoulussa, Tampereen teknillisessä yliopistossa ja Oulun yliopistossa. Opintoihin kuuluu kolme vuotta kestävä Tekniikan kandidaatin tutkinto ja kaksivuotinen arkkitehdin tutkinto. Aalto-yliopistossa voi erikoistua myös maisema-arkkitehtuuriin. Arkkitehtuurin opinnoissa voi erikoistua rakennussuunnitteluun, yhdyskunta- ja kaupunkisuunnitteluun, muotoiluun tai arkkitehtuurin historiaan ja teoriaan. Maisema-arkkitehdin opinnot painottuvat yhdyskuntasuunnitteluun, maiseman suunnitteluun ja rakentamiseen tai maiseman suunnitteluun ja hoitoon.


title: Suomen arkkitehtuuri

text: Rakennusarkkitehdit opiskelevat ammattikorkeakouluissa, ja alaa voi opiskella Tampereen ammattikorkeakoulussa, Savoniassa, Metropoliassa ja Oulun ammattikorkeakoulussa.


title: Frederik van Zyl Slabbert

text: Frederik van Zyl Slabbert (2. maaliskuuta 1940 Pretoria – 14. toukokuuta 2010 Johannesburg) eteläafrikkalainen tieteilijä, poliitikko ja liikemies, joka tunnetaan erityisesti apartheidin ajan pääoppositiopuolueen, Edistyspuolueen, puheenjohtajana.


title: Frederik van Zyl Slabbert

text: Van Zyl Slabbert opiskeli Witwatersrandin ja Stellenboschin yliopistoissa ja suoritti tohtorintutkinnon vuonna 1967. Hän kiinnostui politiikasta sosiologisen tutkimuksensa kautta. Vuonna 1974 van Zyl Slabbert asettui Edityspuolueen kansanedustajaehdokkaaksi ja voitti Kansallispuolueen ehdokkaan Rondeboschin vaalipiirissä. Hän uudisti kansanedustajapaikkansa vuosina 1977 ja 1981. Van Zyl Slabbertista tuli keskeinen Edistyspuolueen vaikuttaja; hän muotoili puolueen poliittista linjaa muun muassa sen perustuslaillisen komitean puheenjohtajana. Vuonna 1979 hänestä tuli puolueen puheenjohtaja ja samalla pääoppositiojohtaja.


title: Frederik van Zyl Slabbert

text: Vuonna 1986 hän erosi puheenjohtajuudesta ja kansanedustajan tehtävistä, koska katsoi parlamentin olleen merkityksetön maan poliittisten ongelmien ratkaisemisessa. Vuonna 1987 hän aloitti keskustelut ANC:n kanssa.


title: Perinnemaisema

text: Perinnemaisema on perinteisen karjatalouden tai muiden varhaisten elinkeinojen muovaama kulttuurimaisema. Perinnemaisemiin kuuluvat sekä rakennetut perinnemaisemat että ja niitto- ja laiduntalouden synnyttämät kulttuurivaikutteiset luontotyypit eli perinnebiotoopit. Rakennettuja perinnemaisemia ovat historialliset rakennukset lähiympäristöineen sekä niihin liittyvät rakennelmat, kuten aitat, aidat, eläinsuojat ja tuulimyllyt. Rakennettuun perinnemaisemaan luetaan kuuluvaksi myös varhaisen liikenteen luomat maisemat sekä esihistorialliset ja historialliset maisemakohteet, kuten muinaisjäännökset, kalliomaalaukset ja vanhat kirkot. Perinnemaisemiin liittyy runsaasti kulttuurihistoriallisia, maisemallisia ja biologisia arvoja.


title: Perinnemaisema

text: Perinnebiotooppeja ovat erilaiset niityt, kedot, hakamaat, lehdesmetsät, nummet ja metsälaitumet. Vuosisatoja jatkunut niitto, laidunnus, kaskeaminen ja lehdesten kokoaminen ovat muovanneet näille alueille ympäristöstään poikkeavia luontotyyppejä, joilla on sopeutunut elämään omaleimainen lajistonsa. Perinnebiotoopit ovatkin sekä kasvi- että eläinlajistoltaan Suomen monimuotoisimpia luontotyyppejä.


title: Perinnemaisema

text: Perinnebiotooppien määrä on romahtanut maataloudessa tapahtuneiden muutosten myötä alle prosenttiin sadan vuoden aikana. Perinnebiotoopit ovatkin uhanalaisimpia luontotyyppejä. Niiden suurimpia uhkia ovat umpeenkasvaminen laiduntamisen tai niittämisen loputtua, rehevöityminen ja metsittäminen.


title: Perinnemaisema

text: Perinnemaisemien väheneminen on Suomessa syynä satojen lajien uhanalaistumiseen ja aiemmin runsaslukuistenkin lajien voimakkaaseen taantumiseen. Kaikista maassa uhanalaisista lajeista noin 23 prosentille perinneympäristöt ovat ensisijainen elinaluetyyppi. Eniten maatalousympäristöjen uhanalaisissa lajeissa on hyönteisiä, esimerkiksi perhosia, pistiäisiä ja kovakuoriaisia. Perinnebiotoopeilla lajien uhanalaistuminen on nopeampaa kuin muissa elinympäristöissä.


title: Matti Kuortti

text: Matti ”Rekku” Kuortti (12. toukokuuta 1948 Loimaa – 21. maaliskuuta 2010 Marseille, Ranska) oli suomalainen elokuvaäänittäjä, -leikkaaja ja -ohjaaja ja näyttelijä.


title: Matti Kuortti

text: Kuortti oli mukana suomalaisen elokuvan teossa 1960-luvun lopulta lähtien. Samoihin aikoihin Kuortti työllistyi elokuvaosakeyhtiö Filminoriin ja hänestä tuli Risto Jarvan elokuvien vakioäänittäjä ja -leikkaaja. Hän äänitti myös monia muita yhtiön tuottamia elokuvia, kuten Timo Linnasalon "Vartioitu kylä 1944" (1978) ja Antti Peipon "Ihmemies" (1979). Tämän lisäksi hän on toiminut äänittäjänä Rauni Mollbergin "Tuntemattomassa sotilaassa" (1985) ja Pekka Parikan "Talvisodassa" (1989).


title: Matti Kuortti

text: Kuortti ohjasi kaksi elokuvaa, kummatkin Jalmari Finnen suosittujen "Kiljusen herrasväki" -kirjojen pohjalta: "Kiljusen herrasväki" (1981) ja "Kiljusen herrasväen uudet seikkailut" (1990). Kummassakin elokuvassa pääosaa näytteli Jukka Sipilä.


title: Matti Kuortti

text: Kuortti toimi Taideteollisen korkeakoulun elokuva- ja lavastustaiteen osastolla äänisuunnittelun professorina. Pitkän uransa ja ammattitaitonsa vuoksi Kuortti oli käytetty opettaja myös muissa alan kouluissa Suomessa.


title: Matti Kuortti

text: Muiden töiden ohella Kuortti näytteli myös lukuisia pieniä osia eri elokuvissa, kuten pelikoneen pelaajaa ("Mustaa valkoisella", 1968), Jumalaa ("Kreivi", 1971), miestä puistonpenkillä ja saunassa ("Mies, joka ei osannut sanoa ei", 1975) ja pajatsonkantajaa ("Ihmemies", 1979). Kuortin tunnisti hänen tuuheasta mustasta parrastaan ja muhkean matalasta äänestään. Elokuvatutkija Peter von Bagh luonnehti "Suomalaisen elokuvan kultainen kirja" -teoksessaan Kuorttia ”suomalaisen elokuvan hyväksi hengeksi”.


title: Richard Beckinsale

text: Richard Beckinsale (6. heinäkuuta 1947 – 19. maaliskuuta 1979) oli englantilainen näyttelijä, joka tunnetaan parhaiten roolistaan Lennie Godberina suositussa BBC:n tilannekomediasarjassa "Hilut kintuissa".


title: Richard Beckinsale

text: Beckinsale syntyi Carltonissa, Nottinghamshiressa 1947 osittain burmalaiselle äidille ja englantilaiselle isälle. Hän lähti koulusta 15-vuotiaana päästäkseen näyttelijäksi. Hän työskenteli monissa hanttihommissa, mutta hän sai kokemusta näyttelemisestä Nottinghamin aikuisdraamakurssilla. Seurauksena hän voitti paikan dramaattisen taiteen akatemiassa, jolloin hänestä tuli ammattilainen vuonna 1968. Hän muutti Creween voidakseen aloittaa repertoaariteatterissa, kuten monet vastavalmistuneet näyttelijät silloin, ja teki sitten ensiroolinsa televisiolle vuonna 1969 poliisikonstaapelina "Coronation Streetissä".


title: Richard Beckinsale

text: Beckinsale sai ensimmäisen pääroolinsa vuonna 1970 Geoffreyna tilannekomediasarjassa "The Lovers" vastanäyttelijänään toinen ensikertalainen Paula Wilcox. Ohjelma oli menestys. Siitä tehtiin myös elokuvaversio, kuten monista muistakin sen aikaisista tilannekomedioista.


title: Richard Beckinsale

text: "Loversin" jälkeen Beckinsale näytteli kahdessa brittiläisen television menestyksekkäimmässä tilannekomediasarjassa samaan aikaan. ITV:llä hän näytteli naiivia oppilasta Alan Moorea "Rising Dampissä" (joka äänestettiin ITV:n kaikkien aikojen parhaaksi tilannekomediaksi vuonna 2004), ja samalla hän näytteli myös "Hilut kintuissa" -komediasarjassa. Hän näytteli myös "This Is Your Lifessa".


title: Richard Beckinsale

text: Beckinsale lopetti "Rising Dampin" vuonna 1977. Samana vuonna "Hilut kintuissa" päättyi, kun Beckinsalen hahmo Godber vapautettiin viimeisessä jaksossa vankilatuomiostaan. Sen jälkeen hän näytteli yhdessä Ronnie Barkerin kanssa "Hilut kintuissa" -sarjan spin-offissa "Going Straightissa", jossa heidän rikollishahmonsa aloittelevat uutta elämää.


title: Richard Beckinsale

text: Vuoden 1979 alussa Beckinsale näytteli "Hilut kintuissa" -elokuvaversiossa. Siitä tuli hänen viimeinen kokonainen työnsä.


title: Richard Beckinsale

text: Beckinsale kuoli 31-vuotiaana sydänkohtaukseen nukkuessaan kotonaan Sunningdale Berkshiressa. Hän oli yksin talossa, sillä hänen vaimonsa oli sairaalassa ja hänen viisivuotias tyttärensä sukulaisten luona. Beckinsale oli ilmaissut huolensa kolesterolistaan ohjaajaystävälleen Stephen Frearsille päivällisellä vain joitakin päiviä ennen kuolemaansa, mutta hän vaikutti terveeltä eikä hänellä ollut sydänongelmia terveystiedoissaan.


title: Richard Beckinsale

text: Beckinsale kertoi vaimolleen tuntevansa olonsa sairaaksi samana päivänä, kun tämä meni sairaalaan, mutta he antoivat asian olla. Vieraillessaan vaimonsa luona päivää ennen kuolemaansa Beckinsale sanoi olevansa väsynyt mutta muuten hyvässä kunnossa. Sanomalehtiraportit myös kertoivat hänen soittaneen muutamalle tutulleen ennen nukkumaanmenoa. Hän valitti kipua rinnassa ja vasemmassa kädessä mutta tuntui olevan hyvällä tuulella.


title: Richard Beckinsale

text: Kuolemansa aikoihin Beckinsale oli saanut miltei valmiiksi "Bloomers"-nimisen tilannekomediasarjan kuvauksen. Hänen oli tarkoitus harjoitella ja nauhoittaa viimeinen jakso juuri kuolinpäivänään. Viisi valmistunutta jaksoa esitettiin postuumisti myöhemmin samana vuonna.


title: Richard Beckinsale

text: Beckinsale oli myös kuvaamassa elokuvaa "Bloody Kids", johon otettiin uusi päänäyttelijä hänen kuolemansa jälkeen. Hänen hahmonsa elokuvassa oli paljon kovaluonteisempi kuin ne, joita hän oli esittänyt aiemmin. Kolme päivää hänen kuolemansa jälkeen "Going Straight" sai BAFTA-palkinnon. Selvästi ahdistunut Barker toimitti lyhyen mutta tunteikkaan kiitospuheen kunnianosoituksena vastanäyttelijälleen.


title: Richard Beckinsale

text: Suunnitelmia oli kehitelty "Rising Damp" -elokuvasta, ja sellainen tehtiinkin vuonna 1980. Christopher Strauli korvasi Beckinsalen ja esitti eri hahmoa.


title: Richard Beckinsale

text:
Vuonna 2001 ITV:llä esitettiin dokumentti nimeltä "The Unforgettable Richard Beckinsale" (Unohtumaton Richard Beckinsale). Siinä haastatellaan hänen leskeään näyttelijätär Judy Loea, kuten myös hänen isäänsä, veljeään, lähintä koulutoveriaan ja kahta tytärtään. Mukana olivat myös Barker ja "Rising Dampin" Don Warrington.
Kunnianosoituksena Beckinsalelle poptähti Robbie Williams kirjoitti laulun hänestä ja hänen tyttärestään Samanthasta nimeltä "Baby Girl Window".


title: Richard Beckinsale

text: Beckinsale oli naimisissa kahdesti, ensin Margaret Bradleyn kanssa, jonka kanssa hän sai tyttären Samanthan vuonna 1966. He erosivat vuonna 1971. Sen jälkeen, neljä vuotta heidän tyttärensä Katen syntymän jälkeen, hän solmi avioliiton Loen kanssa vuonna 1977,


title: M/S Corn Lily

text: M/S Corn Lily () on turkkilaisen Cornships Management -yhtiön omistukseen rekisteröity monikäyttöinen rahtilaiva. Alus on rakennettu vuonna 1988 Miho Shipyard Co. Ltd. -nimisellä telakalla, Japanissa. Alus on rekisteröity Maltan lipun alle ja sen kotisatama on Valletta.


title: M/S Corn Lily

text: Corn Lilyn sisaraluksia ovat M/S Antigoni I, M/S Corn Rose, M/S Vinashin Express 1, M/S Vinashin Express 2, M/S Corn Tulip, M/S Avataq, M/S MSC Anna, M/S MSC Isabelle, M/S Onego Voyager, M/S Parkgracht, M/S Pietersgracht, M/S Poolgracht, M/S Romny, M/S SCM Tepuy II, M/S Skalva, M/S Corn Crest, M/S Illawarra Chief, M/S Jaco Carrier, M/S Kapitan Grishin, M/S Kochnev, M/S Aleksandrov, M/S Socol 1, M/S Socol 7, M/S Socol-3, M/S Sofrana Kermadec, M/S Tauranga Chief ja M/S Umiavut.


title: M/S Corn Lily

text: Aluksen valmistuttua elokuussa 1988, se rekisteröitiin Neuvostoliiton lipun alle, nimellä "Kapitan Medvetskiy". Kuitenkin jo saman kuukauden aikana laiva sai uuden nimen: "Pulpca". Seuraavana vuonna Pulpca siirtyi Kyproksen lipun alle. Kesäkuussa 1990 alus siirtyi venälaisen Sovcomflotin omistukseen. Kesäkuussa 1991 alus siirtyi tuntemattoman omistjan haltuun. Toukokuussa 1992 Spliethoff alkoi operoida laivalla ja samalla se sai nimen "Levantgracht". Alus myös rekisteröitiin Alankomaiden lipun alle. C.V. Scheepvaartonderneming Levantgrachtin (Spliethoff) omistukseen Levantgracht siirtyi kesäkuussa. Helmikuussa 1998 alus siirtyi jälleen tuntemattoman omistajan haltuun. Saman vuoden toukokuussa omistajuus palasi C.V. Scheepvaartonderneming Levantgrachtille. 26. marraskuuta 2007 turkkilainen Cornships Management osti aluksen ja rekisteröi sen Maltan lipun alle. Samalla alus myös sai nykyisen "Corn Lily" -nimensä.


Ampumahiihdon maailmanmestaruuskilpailut 1982 järjestettiin 9.–14. helmikuuta Minskissä, Neuvostoliitossa.


title: Brynolf Honkasalo

text: Brynolf Honkasalo (vuoteen 1906 Adolfsson; 1. huhtikuuta 1889 Orivesi – 30. marraskuuta 1973 Helsinki) oli suomalainen lakitieteen tohtori ja rikosoikeuden professori.


title: Brynolf Honkasalo

text: Honkasalon vanhemmat olivat ratavartija Erik Johan Gustaf Adolfsson ja Amanda Kolhi. Hän oli naimisissa vuodesta 1913 lähtien Aili Gabriella Jokisen kanssa.


title: Brynolf Honkasalo

text: Honkasalo pääsi ylioppilaaksi 1908. Hän suoritti oikeustutkinnon 1911 ja yleisen hallintotutkinnon 1913. Honkasalo valmistui lakitieteen kandidaatiksi 1921 sekä lakitieteen lisensiaatiksi ja tohtoriksi 1928. Hän sai varatuomarin arvon 1925. Honkasalo opiskeli myös Leipzigissä 1921–1922 ja Pariisissa 1926.


title: Brynolf Honkasalo

text: Honkasalo toimi Lappi Tl:n nimismiehenä 1912–1913, Ulvilan kihlakunnan kruununvoutina 1913–1916 sekä asianajajana Raumalla 1916–1920 ja Helsingissä 1922–1930. Honkasalo toimi Helsingin yliopiston rikosoikeuden apulaisprofessorina vuosina 1930–1936 ja rikosoikeuden professorina vuosina 1936–1958.


title: Brynolf Honkasalo

text: Honkasalo oli yhteiskunnllisesti aktiivinen. Hän toimi Mannerheimin Lastensuojeluliiton liittoneuvoston jäsenenä, sekä Suomen asianajajaliitossa. Vuosina 1917–1918 hän oli Rauman suojeluskunnan esikunnan jäsen. Hän toimi puheenjohtajana kahdessa komiteassa, joiden tehtävänä oli tutkia venäläisen sotaväen 1917–1918 aiheuttamia vahinkoja eri osissa Turun ja Porin lääniä.


title: Brynolf Honkasalo

text: Honkasalo kannatti rotuhygieniaa. Hän kävi vuonna 1934 tutustumassa eri maiden sterilointilakeihin Helsingin yliopiston ja ulkoministeriön rahoittamalla ulkomaanmatkalla. Steriloimalla geneettisesti rappeutuneina pidettyjä ihmisiä haluttiin torjua väestön ominaisuuksien huonontumista. Honkasalo muotoili steriloinnista lakiesityksen, jonka eduskunta hyväksyi laiksi lähes sellaisenaan. Honkasalon esitti aiemmasta mietinnöstä poiketen ihmisten sterilointia ilman heidän suostumustaan.


title: Brynolf Honkasalo

text: Honkasalon julkaisemat rikosoikeuden oppikirjat olivat käytössä oikeustieteellisissä tiedekunnissa 1990-luvulle asti, ja hänen vaikutuksensa on edelleen työssä oleviin lakimiehiin ollut tämän johdosta hyvin merkittävä.


title: Aharon Appelfeld

text: Aharon Appelfeld (, 16. helmikuuta 1932 Tšernivtsi – 4. tammikuuta 2018) oli israelilainen kirjailija.


title: Aharon Appelfeld

text: Natsit hyökkäsivät Appelfeldin kotikaupunkiin vuonna 1940. Hänen äitinsä sai surmansa, mutta isä ja poika joutuivat keskitysleirille Transnistriassa. Hänen onnistui paeta ja piileskellä kolmen vuoden ajan ennen liittymistä kokiksi Puna-armeijaan. Toisen maailmansodan jälkeen hän vietti kuukausia Italian evakkoleireillä ennen siirtymistään Palestiinaan vuonna 1946. Jouduttuaan eroon isästään Appefeld ei kohdannut tätä kahteen vuosikymmeneen.


title: Aharon Appelfeld

text: Appelfeld puhui äidinkielenään saksaa. Israelissa hän kuitenkin oppi nopeasti heprean ja alkoi käyttää sitä kirjallisessa työssään. Hänen ensimmäiset teoksensa olivat novelleja, mutta hän eteni sittemmin romaaneihin, joista ensimmäiset englanniksi käännetyt olivat "Badenheim 1939" ja "The Age of Wonders". Hän täydensi opintonsa Jerusalemin heprealaisessa yliopistossa. Hän eli kuolemaansa saakka Mevaseret Zionissa ja opetti kirjallisuutta Negevin Ben-Gurionin yliopistossa. Hänen viimeinen romaaninsa "Perplexity" julkaistiin syyskuussa 2017.


title: Aharon Appelfeld

text: Huomattava osa Appelfeldin tuotannosta käsittelee juutalaisten elämää Euroopassa ennen toista maailmansotaa. Hänelle myönnettiin työstään vuonna 1983 Israel-palkinto. Hän on lisäksi saanut omaelämäkerrallaan "D’histoire d’une vie" Ranskan Prix Médicis’n, ja vuonna 2005 Dortmundin kaupunki myönsi hänelle Nelly Sachsin palkinnon.


title: Gjermund Eggen

text: Gjermund Eggen (s. 5. kesäkuuta 1941, Engerdal) on entinen norjalainen maastohiihtäjä ja maailmanmestari.


title: Gjermund Eggen

text: Gjermund Eggen voitti Norjan hiihtäjien olympiakatsastuksen 1964, mutta kisajoukkueeseen valittiin kokeneempia miehiä. Samana talvena hän voitti Norjan mestaruuden 30 kilometrillä ja sijoittui Salpausselän kisojen 50 kilometrillä kolmanneksi. Eggen pääsi Oslon 1966 MM-kisojen joukkueeseen. Hän sijoittui ensin 30 kilometrillä 16:nneksi mutta voitti sitten kultaa 15 kilometrillä, viestissä ja 50 kilometrillä. Hänen kaksoisveljensä Jo Eggen sijoittui 30 kilometrillä 27:nneksi.


title: Gjermund Eggen

text: Grenoblen 1968 talviolympialaisissa Eggen hiihti vain 30 kilometrin kisan ja sijoittui 34:nneksi. Vuosien 1970 ja 1974 MM-kisoihin hänet valittiin vain varamieheksi.


title: Gjermund Eggen

text: Menestysvuotenaan 1966 Eggen palkittiin Norjassa useilla eri palkinnoilla. Norjan urheilutoimittajat palkitsivat hänet 'Vuoden urheilunimenä', Morgenbladetin kultamitalilla ja Olavi-patsaalla. Vuonna 1968 hänelle myönnettiin Holmenkollen-mitali. Eggenin kotikunta kunnioitti MM-hiihtäjänsä omalla patsaalla.


title: Gjermund Eggen

text: Uransa jälkeen Eggen aloitti oman suksimerkin Eggen-ski valmistuksen.


title: Pointer (langaton puhelin)

text: Pointer oli Suomen Posti- ja telelaitoksen (nykyinen Telia) tarjoama CT2-matkapuhelinverkko lyhyen aikaa kesästä 1992 alkaen. Tekniikka muistutti tavallisia langattomia puhelimia, joilla sopivissa hotspoteissa kykeni soittamaan puheluita (vrt. Wi-Fi hotspot). Verkkovierailu tai puheluun vastaaminen ei Pointer-puhelimilla onnistunut.


title: Pointer (langaton puhelin)

text: Hotspotteja oli mm. postikonttoreissa ja niitä lienee ollut tarkoitus rakentaa laajemminkin, ehkä jopa 500 tukiasemaa maanlaajuisesti vuoteen 2000 mennessä. Nopeasti yleistynyt ja halventunut GSM-puhelin teki kuitenkin Pointer-palvelun pian kokonaan tarpeettomaksi ennen kuin se ehti yleistyä.


title: Pointer (langaton puhelin)

text: Pointer-hotspotteja merkitseviä kylttejä (katso kuva) on yhä näkyvissä joissakin paikoin Suomessa, esimerkiksi Helsingissä Mechelininkadun varressa.


title: Pointer (langaton puhelin)

text: Helsingin puhelinyhdistys (nyk. Elisa) oli avannut jo vuonna 1990 Telepoint-palvelun, jossa johdottoman puhelimen luurilla pystyi soittamaan puheluita muutoinkin kuin oman tukiaseman välityksellä. Tukiasemia oli aluksi 20 kappaletta Helsingin keskustan alueella.


title: Hippokamppi

text: Hippokamppi (, sanoista ἵππος, ”hevonen” ja κάμπος, ”hirviö”)) on foinikialaisessa, kreikkalaisessa ja etruskilaisessa mytologiassa esiintyvä olento. Tarun mukaan hippokampilla oli hevosen eturuumis ja kiemurteleva, suomuinen takaruumis, joka joissain kuvauksissa päättyi kalan pyrstöön. Korvat olivat usein kaarevat ja pitkät, ja ne saatettiin myös tulkita sarviksi.


title: Hippokamppi

text: Hippokamppeja maalattiin koristeiksi maljakoihin ja ne olivat merenjumala Poseidonin vaunujen vetäjiä. Myös profeetta Joonan niellyt suuri kala kuvattiin ensimmäisten kristillisten vuosisatojen aikana toisinaan hippokampiksi.


title: Hippokamppi

text: Merihevosten suku ("Hippocampus") on saanut tieteellisen nimensä hippokampin mukaan. Ilmeisesti sitä kautta juontuu myös keskiaivojen anatomisen osan hippocampuksen eli "aivoturson" nimi.


title: Odd Martinsen

text: Odd Martinsen (s. 20. joulukuuta 1942) on entinen norjalainen maastohiihtäjä ja olympiavoittaja. Uransa jälkeen Martinsen toimi Kansainvälisen hiihtoliiton FIS:n tehtävissä.


title: Odd Martinsen

text: Odd Martinsen saavutti hiihdon arvokisojen henkilökohtaisilla matkoilla parhaimmillaan hopeaa. Grenoblen 1968 olympialaisten 30 kilometrillä häntä nopeampi oli Italian Franco Nones ja Tatran 1970 MM-kisojen 15 kilometrillä Ruotsin Lars-Göran Åslund.


title: Odd Martinsen

text: Viestikilpailuissa Martinsen hiihti avausosuuden ykköseksi Oslon 1966 MM-kisoissa ja Grenoblen 1968 olympiakisoissa, ja molemmilla kerroilla Norja voitti kultaa. Myös Tatran 1970 MM-kisoissa Martinsen tuli ensimmäisenä vaihtoon, mutta lopputuloksissa Norja jäi neljänneksi. Sapporon 1972 olympialaiset Martinsen jätti väliin sairastelun takia, mutta kaksissa seuraavissa arvokisoissa hän sai vielä viestimitalin.


title: Odd Martinsen

text: Holmenkollenin kisoissa Martinsen voitti vuonna 1969 15 kilomerin kisan, ja Ruotsin ja Salpausselän hiihtokisoissa hän sijoittui parhaimmillaan neljänneksi. Saavutustensa ansiosta Martinsen sai vuonna 1969 Holmenkollen-mitalin.


title: Odd Martinsen

text: Kilpauransa jälkeen Martinsen on toiminut Kansainvälisen Hiihtoliiton johtotehtävissä. Vuonna 1994 Martinsen toimi Lillehammerin talviolympialaisissa murtomaahiihdon kilpailujohtajana.


title: Odd Martinsen

text: Hänen tyttärensä Bente Skari (o.s. Martinsen) on hiihdon olympiavoittaja.


title: K. D. Sethna

text: Kaikhosru Dadhaboy Sethna (), myös Amal Kiran (, s. 26. marraskuuta 1904 – 29. kesäkuuta 2011) oli intialainen runoilija, kirjailija, filosofi ja kulttuurikriitikko. Hän julkaisi kymmeniä alaansa käsitteleviä teoksia.